Парламент ворислари сиёсий-ҳуқуқий билимга бой, ташаббускор ва фидойи ёшлар бўлсин!\nЁшларни ислоҳотларнинг ҳаракатлантирувчи кучига айланиши учун бор имкониятлар ишга солинмоқда. Хусусан, мамлакатнинг ижтимоий-иқтисодий, маънавий, ҳуқуқий ва сиёсий майдонида уларга ҳам муносиб ўрин бериляпти.\nОлий Мажлис Қонунчилик палатаси Спикерининг қашқадарёлик фаол йигит-қизлар ва “Ёшлар парламенти” аъзолари билан бўлиб ўтган бевосита мулоқотида юртимизда Ёшларга оид давлат сиёсатининг асослари ва бунинг амалий натижалари муҳокама марказида бўлди.\nМаълумотларга кўра, Қашқадарёда аҳолининг 31,5 фоизи ёки 1 миллиндан ортиғини ёшлар ташкил қилади. Улар орасидан 20 нафарга яқин ёш олимлар, 150 дан орти-и тадбиркорлар, 35 нафар спорт чемпионлари етишиб чиққани вилоятда ёшлар билан ишлашда самарали тизим йўлга қўйилганини кўрсатади.\nСпикер учрашувга йиғилган йигит-қизлар орасида “Ёшлар парламенти” аъзолигига сайланган қашқадарёлик 15 нафар ёшларни Қонунчилик палатаси раҳбарияти номидан самимий табриклади.\n– Президент Шавкат Мирзиёев ташаббуси билан Олий Мажлис ҳузуридаги “Ёшлар парламенти”нинг ташкил этилиши ўзбек ёшларининг сиёсий фаоллигини таъминлашда ҳуқуқий майдон вазифасини ўтайди. Мамлакат тарихида биринчи марта Ёшлар парламентига сайловлар бўлиб ўтди. Давлат бошқаруви тизимида қарорлар қабул қилиш жараёнларига айнан ёшларни жалб этиш ҳақидаги тарихий танлов Ўзбекистоннинг минтақадаги сиёсий мавқеини янада оширишга хизмат қилиши шубҳасиз. Ёшлар парламенти шаффоф фаолият кўрсатиши ва билдирилган юксак ишончни оқлаши унинг ҳар бир аъзосига ҳар жиҳатдан боғлиқ. – деди Н.Исмоилов.\nМулоқот иштирокчилари шу йил август ойида Инсон ҳуқуқлари бўйича Самарқанд веб-форуми ҳамда “Ёшлар 2020: глобал ҳамжиҳатлик, барқарор тараққиёт ва инсон ҳуқуқлари” мавзусидаги халқаро анжуман ҳақидаги таассуротлари билан ўртоқлашдилар. Маълумки, анжуманда Президентимиз томонидан Бирлашган Миллатлар Ташкилоти Бош Ассамблеясининг 72-сессиясида илгари сурилган ташаббус – Ёшлар ҳуқуқлари бўйича конвенцияга ўз таклифлари билан фаол иштирок этдилар.\nҚашқадарёлик ёшларнинг парламент вакиллари билан мулоқоти савол-жавоблар ва таклифларга бой бўлди. Хусусан, учрашувда ёшлар юртимизда таълимнинг барча босқичларини ривожлантириш, ҳуқуқий маданиятни ошириш, ёш олимларга илмий даражалар бериш, ОТМга қабул квоталари ҳамда имтиёзлар тизимини опималлаштириш, давлат тилига ҳурматни ошириш, ишсизлик даражасини камайтириш, миллий ахборот контенти ва ижтимоий тармоқ билан ишлаш маданиятини ошириш, демократик дебат мактабини шакллантириш каби кўплаб мавзуларда таклифлар билан фаол қатнашдилар.\nАлбатта, ёшлар сиёсатидан Ўзбекистон манфаатдор, “Ёшлар парламенти” эса Олий Мажлисга ва давлат ҳокимиятининг бошқа органларига самарали ёрдам беришига шубҳа йўқ. Шу билан бирга, улуғ алломаларимиз номидаги ихтисослаштирилган мактаблар, Инновацион ривожланиш вазирлиги қошидаги Ёшлар академияси, жойлардаги “Лойиҳалар фабрикаси”, “Ёшлар технопарклари” ҳам иқтидорли ёшлар сафини кенгайтиришга замин бўлади.


"Локомотив" ва "Флитвуд Таун" хамкорлиги янги босқичга чиқади\n19 октябрь, 2017, 15:45\nХабарингиз бор, 2015 йилда Тошкентнинг “Локомотив” ҳамда Англиянинг “Флитвуд Таун” клублари ўртасида ўзаро ҳамкорлик меморандуми имзоланган эди. Шунга асосан инглиз клуби билан бир қатор йўналишларда яқиндан хамкорлик қилиш бўйича келишувга эришилганди, дея клуб матбуот хизмати хабар бермоқда.\nНатижада даставвал “Локомотив” тарбияланувчилари бўлмиш Сергей Прохоров ва Рустам Нортожиев “Флитвуд Таун” клубида 3 ой малака ошиб қайтишган эди. Яқинда “Локомотив”нинг навбатдаги ёш футболчилари инглиз клубида тажриба тўплаш учун йўл олишди. Ёш истеъдод эгаси Хурматбек Йўлдошев ҳамда “Флитвуд Таун” жамоаси мураббийлар штабининг илтимосига кўра иқтидорли дарвозабон Рустам Нартаджиев яна бир бор инглиз клуби машғулотларида иштирок этиб, мазкур жамоа сафида учрашувларда майдонга тушиш имконига эга бўлишади.\nҚайд этиш жоизки, ушбу икки ёш футболчилар билан биргаликда Англияга йўл олган “Локомотив” ПФК расмий делегацияси “Флитвуд Таун” жамоаси вакиллари билан бир қатор масалалар бўйича фикр алмашди ҳамда ўзаро ҳамкорликни янада ривожлантириш борасида музокаралар олиб борди.\nСекин-аста ўз тарбияланувчиларини таркибга жалб этиш борасида иш олиб бораётган “Локомотив” футбол клуби келажакда барпо этиладиган футбол академиясини айнан “Флитвуд” билан ҳамкорликда йўлга қўйишни мўлжалламоқда. Шу боисдан ушбу ташриф мобайнида “Флитвуд Таун” академияси раҳбари Кияран Доннелли билан футбол академияси тузилиши, иш тартиби, шунингдек, у ерда таҳсил оладиган ёш ўйинчиларга яратиладиган шароитлар хусусида суҳбат қурилди.\nҚолаверса, “Локомотив” делегацияси вакиллари “Флитвуд”да мухлислар билан ишлаш, маркетинг, ўйинни реклама қилиш каби соҳалар билан яқиндан танишиш имконига эга бўлишди.\nШунингдек, ўзаро ҳамкорлик доирасида “Локомотив” футбол мактабининг ёш тарбияланувчилари келаси йили ёзда Англияда ташкил этиладиган халқаро мусобақа иштирок этишлари келишиб олинди. Ушбу мусобақада Перу, Мексика, Боливия, Голландия, Ирландия, Англия, Швеция, Франция, Ирландия ҳамда Ўзбекистон клублари иштирок этиши кўзда тутилган.


Туркманистонда диктаторнинг ағдарилиши ҳақидаги фильм сабабли АҚШга қарши ташвиқот бошланди\nТуркманистоннинг Лебоп вилояти маъмурияти АҚШга қарши ташвиқот ўтказишни бошлади.\n“Хроника Туркменистана” нашрининг хабар беришича, ҳокимларнинг маданият масалалари бўйича ўринбосарлари, Миллий хавфсизлик вазирлиги ва прокуратура ходимлари юқори синфлар ўқувчилари ва бюджет ташкилотлари ходимлари билан мактабларда ва маданият уйларида мажлислар ўтказиб, уларда АҚШ Туркманистонни йўқ қилишга ҳаракат қилаётган душман давлат эканлиги уқтирилмоқда.\nБунга эса 2019 йил декабрда АҚШнинг Netflix стриминг хизматида чиқарилган “6 Underground” (“Қонундан ташқари олтилик”) фильми сабаб бўлган.\nУшбу фильм воқеаларига кўра, бир миллиардер Тургистон номли давлатда Ровач исмли диктаторни ҳокимиятдан ағдариш мақсадида жамоа йиғади. Тахмин қилинишича, диктатор прототипи сифатида Туркманистон президенти олинган. Фильмнинг баъзи лавҳаларида Туркманистоннинг давлат рамзлари ва туркман тилидаги ёзувлар қўлланган. Бундан ташқари, Ровач (Ривож) Туркманистон президенти Гурбангули Бердимуҳамедовнинг севимли отларидан бири ҳисобланади.\nОАВ маълумотларига кўра, ушбу фильм туркманистонлик амалдорларни ростмана қўрқитиб юборган. Туркманобод (Собиқ Чоржўй) шаҳрида фильм сабабли барча видеопрокат дўконлари ёпилган.\nКейинроқ АҚШ элчихонасида ушбу ҳолат юзасидан изоҳ берилган.\n“Бу фильм хусусий кўнгилочар компания томонидан ишлаб чиқилган бадиий асар ҳисобланади. АҚШ ва АҚШнинг Ашхободдаги элчихонаси Туркманистон билан мустаҳкам ва сермаҳсул муносабатларга содиқдир. Бу Вашингтонда яқинда муваффақиятли ўтган ҳар йиллик икки томонлама маслаҳатлашувлар, С5+1 гуруҳи доирасида минтақавий ҳамкорликни мустаҳкамлаш, давлатларимиз ўртасида ўсиб бораётган иқтисодий ва савдо муносабатлари, биз ўзаро ҳамкорлик қилаётган кўплаб таълим ва маданий дастурлар билан ўз тасдиғини топади”, деб таъкидлаб ўтилган АҚШ элчихонасида.


Меркель Туркиянинг ЕИга кириш музокараларининг тўхтатилиши юзасидан чиқиш қилди\n17:26 / 30.11.2016 5711\nГермания канцлери Ангела Меркель Туркиянинг Европа Иттифоқига кириш музокараларини тўхтатилиши юзасидан чиқиш қилди. У бу ҳақда 29 ноябрь куни Христиан-демократлар иттифоқининг Бундестагда бўлиб ўтган йиғилишида айтиб ўтган. Бу ҳақда Bild газетаси ёзмоқда.\nМеркелнинг маълум қилишича, давлат тўнтаришига уринишдан сўнг Туркия ҳукумати амалга оширган чора-тадбирлар янги музокаралар ўтказишга имкон бермайди.\nЭслатиб ўтамиз, Европарламент депутатлари 24 ноябрь куни Туркиянинг Европа Иттифоқига кириш музокараларини тўхтатиш бўйича овоз беришган эди. Резолюцияда Еврокомиссия ва ЕИ мамлакатлари вакилларининг Анқара билан бу борада олиб борилаётган музокараларни тўхтатишлари кўрсатиб ўтилган.\nГерманияда икки бошли ноёб илон пайдо бўлди\nМРБ директори Қошиқчи ишини тергов қилиш учун Туркияга боради


Пенсия ва нафақалар миқдори оширилиши маълум қилинди\nСентябр ойида пенсия ва нафақалар миқдори 10 фоизга оширилади.\nПенсия жамғармаси ижрочи директори Абдулазиз Ҳайдаров Kun.uz мухбирига берган интервьюсида сентябр ойида пенсиялар миқдори оширилишини маълум қилди.\n«Жорий йилнинг сентябр ойида пенсия миқдорларини ўртача 10 фоизга ошириш назарда тутилган. 2020 йилда пенсионерларимизнинг пенсия миқдорлари бир марта 10 фоизга, иккинчи марта 7 фоизга оширилган эди», деди у.\nЖамғарма раҳбари шунингдек, пенсия тизимида кутилаётган бир нечта янгиликлар ҳақида ҳам маълумот берди.\nҚайд этилишича, 2021 йил охирига қадар нафақанинг 7та турини давлат хизматлари марказлари орқали тайинлаш механизмлари жорий этилади. Бунда фуқароларга масофадан туриб - онлайн хизмат кўрсатилади.\n«Бугунгача фуқаролар Пенсия бўлими орқали нафақага чиқишарди. Кўпинча ҳужжатлар топилмасдан оворагарчиликлар бўлиб, тегишли ҳужжатларни таъминлаб беролмаслик ҳолатлари ҳам учраган. Эндиликда давлат хизматларига мурожаат этиш орқали электрон тарзда нафақага чиқиш таъминланади.\nОлдимизга қўйилган улкан мақсадлардан бири – пенсия тизимини 2030 йилгача ислоҳ қилиш бўйича концепция ишлаб чиқяпмиз. Яқин келажакда уни халққа ҳавола этамиз. Ҳужжатдаги муҳим янгилик уч поғонали пенсия тизимига ўтиш тизимининг жорий этилиши бўлади», деди Абдулазиз Ҳайдаров.\nАввалроқ, президент фармони билан 2021 йил 1 июлдан бошлаб минимал пенсия ва нафақалар миқдори оширилиши хабар қилинганди. Хусусан, ҳужжатда иш стажи тўлиқ бўлмаган чоғдаги пенсияларнинг энг кам миқдори қўшимча тўловни ҳисобга олган ҳолда 256 минг 675 сўмдан 400 минг сўмга оширилиши, зарур иш стажига эга бўлмаган кекса ёшдаги ва меҳнатга лаёқатсиз фуқароларга бериладиган нафақа миқдори 315 минг сўмдан 400 минг сўмга етказилиши белгиланган.\nМурожаатларнинг катта қисми пенсия миқдори камлиги ҳақида. Пенсия камлиги нимага боғлиқ?\nПенсия ва нафақа тўлаш 4 октябрдан бошлаб амалга оширилади - Пенсия жамғармаси\nЎзбекистонда пенсия ва нафақа олувчилар сони 4 миллионга яқинлашмоқда


шанба, 25 январ 2020\nРТдан ваъз: Et vogue le navire\n6 январ куни Жиззах шаҳридаги “Умид А” фермер хўжалиги рахбари Алижон Камолов ўзини аввалига милиция ходими дея, кейинчалик эса солиқ ходимиман дея танитган Жўраев фамилияли шахс томонидан калтакланди.\nЖўраев унинг кўзини кўкартирган ва оёғига шикаст етказган, ўзини эса қўлини қайириб, милиция бўлимига олиб кетган. Фермернинг ўғли дастлабки воқеаларни тасвирга олган, бироқ отасини қамоқ ҳавфидан қутқариш эвазига тасвирларни Жўраевга беришга мажбур бўлган.\nЭртаси куни Жўраев ўзини тафтиш қилишга келган солиқ идораси ходими дея танитади ва тағин тасвирга олаётган Камоловнинг ўғлидан камерани тортиб олишга уринишади, бироқ бу сафар милиция ёрдамида фермер ўз ўғлини ҳимоя қилишга ва видеокамерани қайтариб олишга муваффақ бўлади. Видеода айни шу сўнгги холат акс этган.\nАлижон Камоловнинг уриб кўзини кўкартиришган, тепиб оёғига шикаст етказишган\nФермер Камолов ўзига тегишли Жиззах шаҳридаги “Зилол” махалласида жойлашган иссиқхонада, рафиқаси ва ўғли билан ишлаб юрган пайти, ўзини “Зилол” махалласи участка нозири Мурод деб таништирган милиция ходими, фуқаролик кийимидаги Жўраев деган фамилияли йигит кириб келишади.\nБундай воқеаларни кўравериб кўзи пишиб кетган, саккиз йилдан буён адолат излаётган фермер, уларнинг нияти ёмонлигини олдиндан сезиб, ўғлидан воқеани бошдан оёқ видеога олишни сўраб, бу икковлонни иссиқхонага киритади.\nФермер Камоловнинг билдиришича, тафтишнинг ноҳақ томонга бурилаётганини сезгач, улардан иссиқхонани тарк қилишни талаб қилган. Ўртада жиддий жанжал чиққан ва иссиқхонадан оиласини олиб чиқиб, икки шахснинг устидан қулфлаб қўйган.\nКейин, улар жанжал чиқармасликка келишиб, эшикни очганида, Камоловнинг айтишича, унинг юзига мушт туширишган, туриб қочмоқчи бўлганида эса оёғига тепиб йиқитишган ва қўлини қайириб милиция идорага олиб кетишган.\nМилиция бўлимидаги бошқа ходимлар шу куни, бўлимда Алижон Камоловнинг қонталаш юзларини кўриб, тез ёрдам чақиртиришади.\n“Кейин эса милиция ходими Мурод хотиним ва болаларим олдига келиб, бўлиб ўтган воқеа тушурилган видео роликни беришини талаб қилади” дейди Алижон Камолов.\nМилиция ходими: “Акс холда отангизни кўрмайсиз. Уни камида учта модда билан қаматиб юбораман” деганидан кейин унинг ўғиллари видеони участка нозирига беришга мажбур бўлишади. Шундан сўнг у қайтиб келиб, фермерни милиция бўлимидан чиқариб юборади.\nЖиззахдаги “Умид А” фермер хўжалигининг рахбари Алижон Камоловга нисбатан зўровонлик илк бор содир бўлаётгани йўқ.\n2004 йилда вилоят хокими Убайдулла Ямонқуловнинг шахсий кўрсатмасига кўра у қамоққа олинганади. Қамоқда у ноинсоний қийноқлар туфайли соғлиғини ҳам йўқотади.\n2008 йилда озодликка чиққанида, фермер хўжалиги мол мулки вилоят рахбарлари томонидан талон тарож қилинган, хўжалик ҳисоб рақамидаги бир неча миллион долларга тенг маблағ ҳам изсиз ғойиб бўлганди.\nШу зайл саккиз йил давомида фермер мол мулкини қайтариш, ҳуқуқларини тиклаш мақсадида адолат излаб идорама идора чопа бошлайди.\nБу ҳақда сал илгари “Озодлик” радиоси видеолавха хам намойиш қилган, айни видеолавҳадан сўнг фермерга босимлар янада кучайган эди.\nБир айланиб “Солиқчи” бўлган “Милиция” ходими\nЭртасига, 7 январ куни эса унга тағин қўнғироқ қилиб иссиқхонага келишини сўрашади.\n“Борсам, не кўз билан кўрайки, кечагина ўзини фуқаро кийимида милиция ходими Жўраев деб таништирган йигит, “Шахар солиқ инспектори Жўраевман” деб турибди”, дея ҳикоясини давом эттиради Алижон.\nУндан иссиқхонага тегишли ҳужжатларни тақдим қилишни сўрашади. Воқеаларни тасвирга олаётган унинг ўғлидан камерани тортиб олиб дўппослашга уринишади.\n“Мен ва милиция ходими ўғлимни бу зўравондан зўрға ажратиб олдик” дейди Алижон Камолов. Содир бўлган зўравонлик ва хақсизлик хақида Алижон Камолов Вилоят ва республика рахбарияти хамда хуқуқ тартибот идораларига ариза жўнатди.\n«Мен участка нозири Муродга ўз хақ хуқуқимни эслатганим учун оилам олдида калтакландим, рафиқам фарзандлари олдида хақоратланди, ғуруримиз махалла кўй олдида топталди. Айбсиз бўлсамда, милиция бўлимида худди жиноятчи каби 4 кун ушлаб турилдим. Участка нозири, Муродга ўхшаганларнинг қиладиган иши халқимизни қўрқитиш, вахимага солишдан иборат. Мен барибир қонунларимизга хурматсизлик қилаётганларга қарши сўнги нафасимгача курашаман» дейди ўз аризасида фермер.\ndata-title="Фермер Камолов милициядан тағин мушт еди" data-description="Улуғбек Ашур Eltuz.com 6 январ куни Жиззах шаҳридаги “Умид А” фермер хўжалиги рахбари Алижон Камолов ўзини аввалига милиция ходими дея, кейинчалик ..." data-image="https://eltuz.com/wp-content/uploads/2016/01/rasm716.jpg" data-url="https://eltuz.com/kundalik/1791/" data-services="facebook,odnoklassniki,twitter,telegram" data-counter="ig">\nТўйтепанинг ақлини киритишга 2 миллиард $ сарфланади\nТўйтепа шаҳри Тошкент вилояти марказига айлантириларкан, уни smart – “ақлли” шаҳарга айлантириш учун 2 миллиард доллар сарфланади. Президент Мирзиёевнинг ...\n25 январ 2020\nПрезидент кечикиб бўлса ҳам 2020 йилни номлади


Россия ва Ўзбекистон ўртасида товар айланмаси 31 %га пасайди – mulkdor.com\nРоссия ва Ўзбекистон ўртасида товар айланмаси 31 %га пасайди\nApril 8 2015, 07:04 БизнесИқтисодиёт хабарлари\nЖорий йилнинг икки ойида Россиянинг Марказий Осиё мамлакатлари билан товар айланмаси пасайгани қайд этилди.\nРоссия Федерал божхона хизмати маълумотига кўра, 2015 йилнинг январь-февраль ойларида Қозоғистон билан товар айланмаси 22 фоизга пасайган. Ўтган йилнинг дастлабки икки ойида Россиядан Қозоғистонга экспорт ҳажми $1939,8 млн.ни ташкил этган бўлса, жорий йилда бу кўрсаткич $1544 млн.га тенг бўлди. Қозоғистондан Россияга импорт ҳажми эса $850 млн.га тенг бўлди (ўтган йилнинг январь-февралида – $1128,6 млн.).\n2015 йилнинг йилнинг январь-февраль ойларида Россиянинг Ўзбекистон билан товар айланмаси ҳажми 31 фоизга пасайган. Россиядан Ўзбекистон экспорт ҳажми $302,4 млн.га (ўтган йилнинг шу даврида – $411,8 млн.), Ўзбекистондан Россияга импорт ҳажми эса $78 млн.га ($139,7 млн.) тенг бўлди.\nРоссиянинг Қирғизистон, Тожикистон ва Туркманистон билан товар айланмаси асосан Россия экспорти билан белгиланади. Жорий йиднинг илк икки ойида Россиянинг Қирғизистонга экспорт ҳажми 12 фоизга ($292,9 млн.дан $258,8 млн.га), Тожикистонга 6 фоизга ($114,7 млн.дан $107,5 млн.га), Туркманистонга 20 фоизга ($144,3 млн.дан $116,4 млн.га) пасайган.\nФедерал божхона хизмати маълумотига қараганда ўтган икки ойда Россиянинг умумий ташқи товар айланмаси ҳажми 83,9 миллиард долларга тенг бўлди. Ўтган йилнинг шу даври билан таққосланса, бу 28,8 фоизга камдир.\nЖаҳон банки водийлик тадбиркорларига 200 миллион ...\nЖаҳон банкининг Директорлар кенгаши Фарғона водийси вилоятларида қишлоқ жойларда тадбиркорликни ривожлантириш учун 200 миллион доллар кредит беришни маъқуллади, Бу ҳақда банк ...\nБизнесMarch 25 2019, 08:03\n«лукойл» ўзбекистондаги лойиҳаларга 2 млрд ...\nРоссиянинг «Лукойл» компанияси Ўзбекистонда амалга оширилаётган лойиҳаларга 2 млрд доллар сармоя киритиб, янги блокларда разведка ишларини ўтказишни режалаштирмоқда, дея ...\nБизнесApril 25 2019, 04:04\nТошкентда 1 миллиард сўмдан ошиқ пулга сотиб ...\nЎзбекистон истеъмолчилар ҳуқуқларини ҳимоя қилиш жамиятлари федерацияси Тошкент шаҳар ҳудудий бирлашмасига фуқаро Акрамов Даврон мурожаат қилди. Аризага янги сотиб олинган уй ...\nБизнесJuly 12 2019, 04:07


Мактаб ўқувчилари учун 10 та стол ўйинлари\nМактаб ўқувчиларида ҳозир таътил. Тўғри бу ўқувчиларимизнинг қисқа муддатли таътилларидан бири. Болажонларимиз кўз очиб юмгунларича улар орзиқиб кутган бу кунлар ҳам тезда ўтиб кетади. Ўқишга чиқишларига оз фурсат қолганлигига қарамай уларнинг кунлари мароқли ўтиши учун фойдали ва қизиқарли машғулотлар билан шуғулланишлари мақсадга мувофиқ бўлади. Бугун айнан мана шундай ўйинлар сарасига кирадиган бир қанча мактаб ўқувчилари учун стол ўйинлари мавжудлигини эсга солишга қарор қилдик.\nБу ўйин "Тез ва қизиқарли" ўйинлар сарасига киради. Бу ўйинни фарзандингиз билан ўйнасангиз ёшлик даврингизни ёдга оласиз, болангизнинг эса мантиқли ўйлаш қобилияти ривожланади.\nНашр санаси: 07-11-2013


Нөкисте жаңа турақ жайлар пайдаланыўға тапсырылды » Informaсiyalɩq portal\nНөкис қаласындағы «Қумбыз аўыл» мәкан пуқаралар жыйынында мәмлекетимиз ғәрезсизлигиниң 28 жыллығы алдынан 5 қабатлы 450 квартиралы 10 турақ жай пайдаланыўға тапсырылды.\n– Бул турақ жайдан 6 квартира аўыр социаллық жағдайға түсип қалған, майыплығы болған, кем тәмийинленген ҳәм турақ жай шараятын жақсылаўға мүтәж 6 ҳаялға берилди, – дейди Нөкис қаласы ҳәкиминиң орынбасары, ҳаял-қызлар комитетиниң баслығы Гулсара Абибуллаева. – Бул турақ жайлардың басланғыш төлемлери Ҳаял-қызлар ҳәм шаңарақты қоллап-қуўатлаў жәмийетлик фонды тәрепинен төлеп берилди.\nӨткен жыл даўамында Қарақалпақстан Республикасы бойынша аўыр социаллық жағдайға түсип қалған, соның ишинде, майыплығы болған, бағыўшысын жоғалтқан, перзентлерин толық емес шаңарақта тәрбиялап атырған турақ жайға мүтәж 145 ҳаялға турақ жай берилген.\nСолай етип, 450 шаңарақ ғәрезсизлигимиз байрамын жаңа турақ жайларда белгиледи.\n5-09-2019, 14:20 |


Ўсмирнинг «ўзини қаноатлантириш»и (ононизм) хавфлими? – DNK.UZ\nЎсмирнинг «ўзини қаноатлантириш»и (ононизм) хавфлими?\nҚарама қарши жинсга қизиқиш илк бор тахминан 6–7 ёшдан бошланади. Бунинг оқибатида болада ёшига мос келмайдиган баъзи ҳатти-харакатлар пайдо бўла бошлайди. Бу ёшдаги фарзанди бор ота-оналарнинг асосий вазифаси боланинг хаёлини бошқа нарсалар билан банд қилишдир. Масалан, ўқиш, чизиш, спорт билан шуғулланиш кабилар. Лекин «ўзини ўзи қондириш», онанизм беихтиёрий равишда одатда 13-14 ёшдан бошланади.\nҲаттоки Гиппократ ҳам бу одатларни қаттиқ қоралаган: «Бу касаллик инсонни орқа мияси (умуртқа каналида жойлашган аъзо)да ривожланади. Касаллик ўз ҳис туйғуларини бошқара олмайдиганларни кўпроқ зарарлайди. Уларда иситма бўлмайди, иштаҳалари ҳам зўр бўлади. Лекин озиб, зўриқиб кетишади. Худди бутун танасида чумоли ўрмалаётгандек туюлади. Сийдикда ҳам жуда кўп ва суюқ уруғ чиқиб кетиши кузатилади. Бундай эркаклар аёллар билан яқинлик қилиш учун яроқсиз ҳисобланишади ва кўпинча уялиб ҳам қолишади. Бир текис йўлда юрмаслик уларни ҳолдан тойишига олиб келади, бошда оғриқ, қулоқларда шовқин ва ниҳоят уларни битирадиган иситма бошланади».\n1 «Ўзини қаноатлантириш»га сабаб нима?\n2 Мастурбация билан шуғулланиш касаллик белгиси бўлиши ҳам мумкин…\n3 Ота-оналарга тавсиялар\n4 Боланинг ёши аҳамиятга эга\n«Ўзини қаноатлантириш»га сабаб нима?\n«Ўзини қаноатлантириш»га ихтиёр бериш боланинг асаб тизимида муаммолар борлигидан дарак беради. Бу ишнинг одатга айланиши келажакда боланинг жамиятда ўз ўрнини топишида қийинчиликлар юзага келишига сабаб бўлиши мумкин. Шунингдек,\nасабларда ҳаддан ортиқ қўзғалиш юз берганида (иштаҳа ва уйқунинг йўқолиши),\nоилада бирор ўзгариш содир бўлса ( иккинчи фарзанднинг дунёга келиши, ака ёки опаси билан келишолмай қолса, жисмоний жазодан қўрқиш),\nдўстлари даврасида ўз ўрнини топа олмаслик,\nота-онаси ёки бирор яқин инсонидан ажралиб қолганида,\nбекорчиликдан, зерикиш оқибатида пайдо бўлиши мумкин.\nХуллас, бола учун бу иш руҳий зўриқишни енгиллаштириш учун хизмат қилаётгандек туюлади. Болага эътибор ва меҳр етарли даражада кўрсатилса, оила аъзолари, дўстлари томонидан қадрланса, жисмоний ва ақлий жиҳатдан ёшига мос бўлса, бундай нобоп ишдан ўзини тия олади. Асосийси бунга эҳтиёж сезмайди.\nO‘QING: Вагинизм - аёлнинг эркакдан нафратланиши\nМастурбация билан шуғулланиш касаллик белгиси бўлиши ҳам мумкин…\nМастурбация билан шуғулланиш баъзан гижжа, аллергик хасталиклар, қандли диабет каби касалликлар билан оғришнинг оқибатида юз бериши мумкин. Шахсий гигиена қоидаларига риоя қилмаслик, тор, синтетик ва нам ички кийимларни кийиш ҳам фақатгина зарар етказади. Ўғил болалардаги фимоз касаллиги ҳам интим аъзоларга ҳаддан ортиқ диққат берилишига сабаб бўлади.\nФарзандингизни ўринсиз машғулот чоғида кўриб қолганингизда, ўзингизни қўлга олишга урининг. Бу қийин бўлса-да, уят, ҳайрат ва жаҳлингиз чиққанини нигоҳларингиз фош этмасин. Қўрқиб, уялиб турган бола, аввало, сизни кўзингизга қарайди ва шунга кўра жавоб қайтаришга тайёрланади. Бошқа оила аъзоларининг олдида изза қилманг. «Қўлинг энди сасиб қолади», «Уялмайсанми?», «Яна бир марта қилсанг, сени бойлаб қўяман» каби гаплар билан қўрқитманг. Чунки таъқиқланган нарса доим ўзига чорлашини яхши биласиз. Бу фақатгина муносабатлар чигаллашуви ва болада невроз пайдо бўлишига йўл очади. Жисмоний жазо бу ерда ўринсиз!\nОғир-босиқлик билан, овозингизни баландлатмай суҳбатлашинг. «Нима учун бу иш билан шуғулланяпсан?» деган саволни бериш бефойда, у сизга тайинли жавоб қайтара олмаслиги аниқ. 10 ёшдан кичик болалар мастурбацияни шунчаки ўйин деб қабул қилишади. Унга соддароқ тилда тушунтириш беринг: турли зарарли инфекциялар билан оғриб қолиш эҳтимоли борлигини айтинг. «Агар мен қулоғингни ҳадеб тортаверсам, оғриб қолади-ку, жинсий аъзода ҳам худди шундай бўлади» денг. Аъзони қўл билан ушлаш ва «ўйнаш» одамга ҳеч қандай фойда бермаслиги, фақатгина ёқимсиз касалликларни келтириб чиқаришини таъкидланг.\nБоланинг ёши аҳамиятга эга\n3 ёшгача: бола бутун танаси ва ундаги аъзоларни яхшилаб ўрганишни истайди. Жинсий аъзоларга тегиниш бу вақтда қизиқиш устунлигидан рўй беради.\n5 ёшдан кейин: бола ўз жинсий аъзосига тегинса ёқимли ҳиссиётни туяётганини англайди. Шунинг учун қўлини иштонининг ичига кўп киргизаверади.\nO‘QING: Сурункали простатитдан қандай қутилиш мумкин?\n5 – 7 ёш: бу вақтга келиб иштонини тортиб қўйиш ёки унинг ичига қўлини киргазиш катталар томонидан қаттиқ қораланишини тушунади. Лекин баъзан беркиниб жинсий аъзосига тегиниб қўйиши ҳам мумкин.\n7-12 ёш: болага ота-онаси томонидан мастурбация билан шуғулланиш ёмон иш эканлигини тушунтирилмаган бўлса-да, бу вақтга келиб ўзи ҳам бу ишнинг уятли эканлигини тушунади. Имкон қадар «ақлли» бола бўлишга, ҳамма уни мақташи учун ҳаракат қила бошлайди. Шу сабабли у катталар томонидан қораланиши мумкин бўлган ишлардан ўзини бутунлай тортади.\n13 ёшдан кейин: балоғат остонасида турган бола уятли ишга қайта ёки биринчи марта қўл уриши эҳтимоли ортади. Энди у парда ортидаги катталар ҳаётига бўлган қизиқишини жиловлай олмаслиги ҳам мумкин. Ўзини қизиқтирган саволларга жавоб излайди. Айрим эшитганларини ўзидан синаб кўришга чоғланади. Бу вақтда бола кераксиз ва нотўғри маълумотлар билан миясини «ачитмаслиги» ва чалғитмаслиги учун унга ота-онанинг кўмаги ва эътибори зарур.\nМутахассисимиз: Зарифжон МУРОДОВ, уролог-андролог.\nЖурналист: Зафар УБАЙДУЛЛАЕВ\nҲомиладорликнинг илк даврида бош оғриши: меъёрми ёки хатар\nСпиральдан белим оғрийди\nHaqiqatda ajoyib maqola ekan shunaqangi kerakli ma’lumotlar uchun adminga tashakkur.\nBu ish yaxshilik olib kelmaydi kelajakni yo’q qiladi\nHa tushunarli yozishibdi. Bizning ota-onalarimiz afsuski bu narsalar haqida juda kam bilishadi.\nBu kasallikni qanday davolasa buladi\nYAHSHI CHIQIBDI YANA KIRITILA QANDE DAVOLASH MUMKUN\nAsosiy » Андрология » Ўсмирнинг «ўзини қаноатлантириш»и (ононизм) хавфлими?


Львовда авиакўргазма давомида томошабинлар устига қулаб тушган СУ-27 русусмли қирувчи самалёт учувчисининг таъкидлашича, у одамлар турган жойда ҳар хил шакл ясаб учиш бўйича ердан буйруқ олган.\n16 январ 2021, Тошкент вақти: 20:19\nУкраина телевидениесига берган интервьюсида Владимир Топонарь олдинига учиш томошалари аэродром устида ўтказилиши режалаштирилганини маълум қилди.\nҲалокат сабабларини ўрганиш юзасидан тузилган махсус комиссия раҳбари Евгений Марчук фожеа учувчилар ва авиакўргазма ташкилотчиларининг ҳатоси туфайли рўй берганини айтган эди. Комиссия раҳбари Евгений Марчукнинг таъкидлашича, учувчилар манёврларни ҳато бажарганлар, авиакўргазма ташкилотчилари эса томошабинлар хавфсизлигини таъминлаш юзасидан керакли чораларни кўрмаган. Эслатиб ўтамиз, 27 июл куни Львовда ўтказилган авиашоу давомида СУ-27 русумли учқич томошабинлар турган жойга қулагани оқибатида саксондан ортиқ киши ҳалок бўлди. Ўлганларнинг 27 нафари ёш болалар бўлган


Смартфон учун оловда ишловчи сайёҳлик термозаряд ускунаси (видео)\n20:35 / 04.05.2016\nБу сайёҳлик гаджети ҳар қандай смартфоннинг цивилизациядан узоқда зарядлаш имконини беради, шу боис у саёҳатсеварлар ва табиат қўйнида бир неча кун ёки ҳафта ёлғиз қолишни ёқтирадиганлар учун энг ишончли ёрдамчи бўлиши мумкин.\nАккумулятор паст кўрсаткични кўрсатганда, қурилмага гулхан оловидан ёки термоэлектрик эффектини қўллаб, сайёҳлар термосидан энергия олинади. FlameStower'нинг тахланувчи конструкцияси ўзида суюқлик учун кичик идиш, олов устида жойлаштирилган металл пластинани жамлаган. Ҳароратнинг фарқини электрик ток бошқаради, унинг чиқиш қувватини ноутбукнинг USB-порти билан таққосласа бўлади. 20 дақиқали зарядлаш смартфоннинг суҳбат режимида 40 дақиқали фаолиятини таъминлайди. Тўлиқ зарядлаш вақти оловнинг ҳарорати ва смартфоннинг ўзига боғлиқ. FlameStower 283,5 грамм вазнга эга, унинг параметрлари 197х57х25мм, сув учун резервуар ҳажми - 140 мл. Сайёҳлик гаджетининг нархи - 99 доллар.\nсмартфон сайёҳлик гаджет


Олимлар коронавируснинг сунъий келиб чиқишини тасдиқловчи далилларни топишди\nДоктор Стивен Куэй ва Берклидаги Калифорния университети физика бўйича профессор Ричард Мюллернинг «The Wall Street Journal» газетасида чоп этилган мақоласида айтилишича, SARS-CoV-2 инфекциясида табиий коронавирусда бўлмаган генетик из мавжуд.\nМутахассислар янги коронавирусда CGG-CGG комбинацияларида геномлар кетма-кетлигини аниқлашди. Олимлар вирусларнинг ўлими ва юқумлилигини ошириш учун уни тез-тез ишлатадилар: бу қўшимчанинг лабораторияда яратилганига ўзига хос ишорадир.\nТабиатда CGG-CGG ниҳоятда кам учрайди. Куэй ва Мюллернинг таъкидлашича, табиий SARS ёки MERS коронавирусларида бундай кетма-кетлик йўқ. Уларнинг сўзларига кўра, бундай ҳолатда янги коронавирус уни ўз-ўзидан ҳосил қилолмайди.\n«CoV-2ни ҳам ўз ичига олувчи коронавируснинг барча синфларида табиий равишда пайдо бўладиган CGG-CGG комбинациялари топилмаган. Бу вирусларнинг янги кўникмаларни эгаллаш каби оддий усули мазкур ҳолатда ишламайди», — деб ҳисоблайди олимлар.\nШу тариқа, зооноз келиб чиқиш (патоген ҳайвондан одамга ўтиши) тарафдорлари нима учун SARS-CoV-2 мутация ва рекомбинация пайтида энг кам кетма-кетлик — иккиталик CGG ни танлаганини тушунтириб беришларига тўғри келади, дейилади мақолада.\n«Нега вирус лабораторияда тадқиқотчилар яратган комбинацияни такрорлади? Ҳа, бу тасодифан содир бўлиши мумкин эди. Aммо шунга ишонасизми?» — деб сўрашди Куэй ва Мюллер.\nКоронавирус сунъий келиб чиқишининг яна бир исботи ўлароқ америкалик олимлар SARS ва MERS синдромларини келтириб чиқарувчи вируслар билан таққослаганда унинг генетик хилма-хиллигини айтишган. SARS ва MERS табиий келиб чиққан. Улар одамлар орасида тарқалгач тезда ривожланиб энг юқумли шаклларга айланган.\nSARS-CoV-2 ўзини бошқача тутди: у одамлар орасида аллақачон мослаштирилган, ўта тажовузкор ҳолатда тарқалди. Бир неча ой давомида унинг ҳеч қандай жиддий мутациялари бўлмаганди. Бундай ўзгариш илк бор Aнглияда қайд этилди.\nКуэй ва Мюллернинг сўзларига кўра, бу мисли кўрилмаган ҳолат: у янги коронавирус аҳоли орасида тарқалишидан олдин узоқ вақт мослашиш давридан ўтганлигини англатади. Вирус бундай йўл тутишининг ягона йўли бор — максимал самарадорликка эришиш учун одам ҳужайраларида ўстириш ва унинг табиий эволюциясини моделлаштириш. Бу иш билан эса функцияларни эгаллаган вируслар мутациясини тадқиқ этувчи лабораториялар шуғулланади, дея қўшимча қилди муаллифлар.\n«CoV-2да мавжуд CGG кетма-кетлиги — генлар сплайсингини тасдиқловчи ишончли далил. Илмий далиллар шуни кўрсатадики, коронавирус лабораторияда ишлаб чиқарилган», — дея хулоса қилишди олимлар.


Асл китоб ҳикмати\nОчиғи, эпик прозага, жажжи ҳикояларга иштиёқмандлигимдан «Уруш ва тинчлик»ни қайта-қайта ўқишим мумкин, менга Вилъям Шекспир ёки Антонио Кальдерон асарлари сунъий тафаккурдек, ясама майдондек туюлса-да, театр — тил яшаб қолиши ва бойиши майдони. Қадимги юнонлар айнан театр ва амфитеатр барпо этгани учун тили ва маданиятини мукаммал асраб қолди. Абдуқаҳҳор Иброҳимовни ҳам айнан шу майдонда кўрамиз.\nУ «Уйқу келмас кечалар» романини ёзди… Эпик тафаккур соҳиби эканлигини намоён этди. Тошкентдан, ўзбек тили мўътадил, шевалар ва лаҳжалардан йироқлиги боис, Абдулла Қодирий, Ойбек, Ўлмас Умарбеков, Ўткир Ҳошимов, Фарҳод Мусажонов, Хуршид Дўстмуҳаммад сингари забардаст носирлар етишиб чиқди. Менимча, Абдуқаҳҳор Иброҳимовнинг бош китоби, барибир, «Бизким, ўзбеклар…» бўлди. Маънавият ҳақидаги эсселари бўлди…\nБу китоб дунёга келишида ёш муҳаррир бўлишимга қарамасдан анча қаттиққўллик қилганман… «Бизким, ўзбеклар…» беш марта қайта нашр этилди. Тўлдирилди, такомиллаштирилди.\nАбдуқаҳҳор Иброҳимов қаршисида минг йиллардан бери давлатчилигини тараққий эттириб келган, юксалиш ва турли талотумларни бошдан кечирган ўзбек халқи турарди. Ўзбеклар ниҳоятда ранг-баранг этнос. Мусиқа, қўшиқ ва рақсда Тошкент — Фарғона, Самарқанд — Жиззах, Хоразм йўллари каби Бухоро — Қашқадарё — Сурхондарё сингари дарёлар мавжуд.\nТошкент ёки Бухоро шаҳрида вояга етган болакай бахшичилик ҳақида тасаввурга эга бўлмаслиги мумкин, аммо айни чоғда тафаккурида мумтоз адабиёт тимсоллари яшайди. Абдуқаҳҳор Иброҳимов бошқалар қаторида ўзбек халқи «конгламерант», яъни бир қанча ранг-баранг сўзлашув услублари ва тафаккур йўллари соҳиби эканлигини намоён этди. Айни чоғда ўзбек халқи Ер юзига сочилган этнос. Марказий Осиё, Афғонистон, Эрон, Покистон, Саудия Арабистони, Туркиядан ташқари Европа мамлакатларига ҳам сочилган катта халқ эканлигини керакли фактлар билан исботлаб берди.\nМустақил миллий давлат — ҳудуд, аҳоли, тил асосида бунёд бўлади. Истиқлол туфайли ўзбек тили ва адабиёти янги тараққиёт босқичига қадам кўйди. Давлат идораларидан тортиб Қуролли Кучларгача, нашриётлардан бошлаб бозорларгача ўзбек тилида иш юритиладиган бўлди. Айниқса, исломий мерос кенг нашр этилиши, хусусий нашриётлар кўпайиши Давлат тили бутун мамлакатни қамрашига асос яратди. Ўзбек адабий тили минтақамиз миқёсида қардош мамлакатларда, маданият муассасаларида ўзаро келишув асосида кенг ишлатилмоқда. Айни маҳалда 130 дан зиёд Миллий-маданий марказлар — мустақил тиллар ва маданият марказлари фаолияти туфайли бошқа тилларни асраш ва бойитишга ҳам давлат раҳнамолик қилмоқда.\nНавоий, Бобур энциклопедияси ва луғатлари тайёрланди. Ишончим комилки, Ўзбек фольклори луғати, Ўзбек меъморчилиги луғати, Ўзбек каштачилиги, пазандачилиги луғати ва яна юзлаб луғатлар тайёрланади.\nГлобаллашув ва оммавий маданият… Кўпчилик глобаллашув янги ҳодиса дейди. Бу, тўғри эмас. Глобаллашув ўзбекларнинг аждодлари Хунлар, Кўктурклар, Кушонлар, Қорахонийлар, Чингизийлар, Темурийлар, Шайбонийлар, Бобурийлар йирик-йирик салтанатлар тузганда, Александр Македонский ёки Араб халифалари қўшинлари, Россия империяси батальонлари Туркистонга бостириб кирганда рўй берган. Туркийлар дунёга ҳарбий санъатни, бошқа халқлар эса маданият, дин ва илмни сингдирди. Бир маҳаллар «мадраса», «масжид» каби истилоҳлар бегона бўлган бўлса, кейинчалик «казарма», «цирк», «театр», «гимназия», «университет» етти ётдек кўринган. Оммавий маданият туфайли паркка, экскурсияга, туристликка борамиз. Оммавий маданият ва глобаллашув туфайли ўзбек боласи инглиз ё хитой тилини ўрганади. Бу масалада, менимча, глобаллашув ва оммавий маданият ахлоқи ҳақида сўз юритилса тўғрироқ бўлади. Ватанимиз қадимий қадамжоларидан бири Нурота муҳитида вояга етганимиздан бошқа жойларда болалар нега биздагидек нотаниш кимсаларга салом беришмайди дея ҳайрон бўлардик. Бугун муаззам Тошкентда болакайлар деярли ҳаммага салом беради.\nВатан ва халқ ҳақида алоҳида китоб ёзишнинг ажойиб бир натижаси бор экан. Шимолий Кавказда Расул Ҳамзатов асари Доғистонни янги давр ғулғулаларидан асраган бир восита бўлса, Имант Зиедонис, Ўлжас Сулаймонов, Абдуқаҳҳор Иброҳимов эссеистик асарлари ўзлари мансуб республикаларда тил теварагида мамлакат ва халқни бирлаштириб тургувчи кучлардан бирига айланди. Оммавий талотум ва ўпирилишлар рўй бермади. Ўзбекистон, Литва, Қозоғистон йигирма биринчи асрга катта йўқотишсизларсиз қадам қўйди. Ўз тарихи ва ўзлигини англашга интилиш кучайди, десак муболаға бўлмайди. Асл китоб ҳикмати ҳам шунда.\n«Шарқ» НМАК бош таҳририятининг\n« Барча ислоҳотлар негизида адолат акс этмоқда\nМуҳим ва ҳаётий вазифалар »


Янгиликлар » Энциклопедия » ГИЙЕН-БАРРЕ СИНДРОМИ ҚАНДАЙ КАСАЛЛИК?\nГийен-Барре синдроми – нерв толасини ўраб турган миелин қобиғининг емирилиши билан кечувчи ўткир инфекцион касаллик бўлиб, асосан, оёқ-қўллар фалажлиги билан намоён бўлади. Ушбу касаллик 1916 йили француз невропатологлари Г.Гийен ва Ж.Барре томонидан ёзиб қолдирилган. Касаллик ҳар қандай ёшда аниқланади. Бироқ энг кўп касалланиш\n20-40 ёшлар орасига тўғри келади. Касаллик иккала жинс эгаларида ҳам деярли бир хил учрайди.\nГийен-Барре синдроми турли вирусли инфекциялар ва касалликлар сабабли ривожланади. Булар – грипп, қизамиқ, тепки касаллиги, герпетик инфекциялар, эмлашлар, нерв тизимига токсик таъсир кўрсатувчи кимёвий воситалар, нурланишлар, иммун тизим касалликлари ва ҳоказо.\nАсосий белгилари – бу оёқ-қўлларда тўсатдан пайдо бўлган фалажликлар. Бу касалликда симптомлар тўсатдан пайдо бўлиб, авж олиб кетади. Албатта, бундан олдин тана ҳарорати кескин кўтарилади. Кўп ҳолларда бугун оёқларда пайдо бўлган фалажлик эртага қўлларга ўтади ва кейинги куни эса сўзлаш ва ютиниш бузилади.\nБу ҳолатни тиббиётда Ландри фалажлиги деб аташади. Баъзан эса ўткир бошланган касаллик белгиларининг тўла шаклланиши 2-4 ҳафтагача чўзилади, ундан кейин эса касаллик зўрайишдан тўхтаб, тикланиш даври бошланади.\nБаъзан фалажликлар ва сезги бузилишлари биратўла оёқларда ҳам, қўлларда ҳам пайдо бўлади. Фалажликлар қўлларга ўтганда нафас олиш қийинлашиб, зотилжам ривожланиш хавфи юзага келади. Касалликнинг дастлабки кунлариёқ пай рефлекслари сўнади ва бемор оёқ-қўлларини қимирлата олмай ётади.\nАлбатта, бор. Зудлик билан шифохонага ётқизиш зарур. Деярли 90-95% ҳолатларда бемор тузалиб кетади. Гийен-Барре синдроми ташхиси аниқланган куниёқ беморга плазмаферез муолажаси (қонни вируслардан тозалаш) ва антивирус дорилар (масалан, ацикловир) қилиниши керак. Одатда, бемор 1-2 ой ичида тузалиб кетади. Бироқ ташхис кечикиб қўйилса ва плазмаферез билан антивирус терапия ўз вақтида қилинмаса, узоқ давом этувчи фалажликлар ривожланади.\nҚўшилган: 15:38 / 17-04-2021 Ўқилди: 59


Турмуш қурмоқчи бўлган опа-син...\nТаҳажжуд доимо менга дунёни ҳис қилишга ёрдам берган. Бу менинг Роббим билан алоқамдир. У — менинг энг яхши дўстим. У билан совуқ тунда бўлса ҳам гаплашиш мен учун бахтдир. Роббим бу вақтда менинг овозимни эшитиш учун дунё осмонига тушади. Бу ҳолатда уйқу ҳам, совуқ ҳам мени тўхтата олмайди. Мен қачондир Роббим билан албатта учрашишимни биламан ва бу Аллоҳ хоҳласа тезроқ рўй беришини истайман. Бу мен учун шундай бебаҳо вақтки, У билан барча нарса ҳақида гаплашиш билан енгиллашганимни ҳис қиламан.\nЎша куни мен Аллоҳ таолодан тақводар эр насиб қилишини сўраб дуо қилдим. Биламан, ўзим у қадар тақводор эмасман, бироқ холис ва чуқур иймонга эга одам билан турмуш қурсам бахтли бўлишим мумкин ва Аллоҳ таоло мендан рози бўлади. Ҳамда синглим ва барча дугоналарим ҳаққига уларга ҳам иймонли, тақволи эрлар насиб қилишини сўраб дуо қилдим.\nНамозни тугатгач, эшигим олдида опам тургани ва менга тикилиб қараётганини кўрдим. Ўзимни ноқулай сездим ва унга нима керак эканини сўрадим. У мендан: “Нима деб дуо қилдинг”, – деб сўради. Мен ҳеч нима жавоб қилмадим – гапиргим келмасди.\nБироқ у таслим бўлмагунимча қўймади. Уялсам-да, лекин, у ўзига қандай эр хоҳлашини сўрадим. У бироз ўйладида, жавоб берди: “Мен кимга турмушга чиқишни биламан! У жуда чиройли бўлиши керак... мовий кўзли, қўнғироқ сочли, баланд...”.\n“Тўхта! Мен тушундим! Сен чиройли йигитга турмушга чиқмоқчисан, тўғрими?” – деб сўрадим шунда. Бошини қимирлатиб, “Ҳа”, – деб жавоб берди у. Мен унга чиройли ташқи кўринишга эга кишига эмас, солиҳ кишига турмушга чиқишни маслаҳат бердим. Лекин у “чиройли йигит – ҳаммадан энг яхшиси”, дея астойдил туриб олди.\nМен: “Покиза қалб эгаси чиройли юзли кишидан кўп чандон чиройлироқ, чунки ташқи гўзаллик ўткинчидир” – деб жавоб қилдим. Анча кеч бўлиб қолганди, ва опам ўз хонасига ухлагани кетди. Эрталаб биз коллежга йўл олдик. Йўлакдан юриб борарканман, олдимга иккита синфдош қизлар югуриб келишди ва бир-биридан ўзарга бақиришарди: “Топчи, бизга ким янги келди?!”. Мен нима бўлаётганини тушунмасдим!\nСара ва Рафия ҳеч ҳам тинчланмасди ва, охири, машҳур бир мусулмон-муҳандиснинг ўғли энди бизда ўқишини айтишди. Мен: “Нима қилибди, синфимизда яна битта ўқувчи!”, – дедим. Лекин улар кўнмай, ҳамма вақт у ҳақида чуғурлашарди ва бу ишлари билан жуда жонимга тегиб кетишди.\nҚўнғироқ чалинди. Инглиз тили дарсига боришим керак. Синфга кирар эканман бир йигит менга назар солиб турганини пайқадим. Мен кўзимни ерга қаратиб, жойимга бориб ўтирдим.\nЭнг яқин дугонам, Фара кечқурун уйига бошқа қизлар билан мени ҳам таклиф қилди. Эртаси куни унинг уйига бордим, бошқа опа-сингилларим ҳам шу ерда экан. Биз мазза қилиб ўтирдик, сўнг кутилмаганда Фара турмушга чиқиш ҳақида гап очиб қолди, қолганлар эса давом этиб кетди.\nЭртаси куни эшигимизни совчиллар қоқиб келди. Бу Амир исмлик йигит ва унинг жуда бой отаси эди. Улар отам билан гаплашиб, мени келинликка сўрашди. Мен Амир билан учрашдим ва иккимиз бироз суҳбатлашдик. У менга умуман ўхшамаган ҳамда иймони ҳам заиф эди.\nРасулуллоҳ саллаллоҳу алайҳи вассалом: «Қачон олдингизга динига ва хулқига рози бўладиган одам келса, бас, уни уйлантириб қўйинг, бундай қилмасангиз ерда фитна ва фасод тарқалади», дедилар. Ибн Можа, Термизий ва Ҳоким ривоятлари.\nКейинги куни, СубҳанАллоҳ, ажойиб иш содир бўлди. Отамга Мусаб Абдулла исмли, жуда диндор биродаридан яна бир таклиф тушди. Унинг феъл-атвори ва қизиқишлари меникига жуда ўхшар эди. У Ислом ҳақида теран тушунчага эга эди ва мен рози бўлдим. Мусаб иккимизнинг никоҳимиздан бир йил ўтгач, энг яқин дугонам Фара Амирга турмушга чиққанидан хабар топдим.


Жамият 13 Октябрь 2017 8338\nФарғона вилояти Қўштепа туманида жойлашган Муҳаммадумар Олимов номли фермер хўжалиги 2001 йилда ташкил этилганди. Умумий майдони 100 гектардан ортиқ бўлган фермада зотдор от турлари парваришланмоқда. Жумладан, Ахалтака.\nБугунги кунда фермер хўжалигида 100дан зиёд от парваришланади. Улар орасида Ахалтака зотидан ташқари, инглиз ва араб зотли отлар ҳам бор. Ферма ҳудудида зотдор отларни кўпайтириш, соҳада наслчилик ишларини яхшилашга ҳам алоҳида эътибор берилмоқда.\nФермага эса Абдубарноб Қосимов раҳбарлик қилади. Уста йилқичининг айтишича, спортчи отлар 2 ёшидан алоҳида парваришга ташланади. 4 ёшга етганда айни кучга тўлади ва бемалол катта отлар билан беллаша олади. 8 ёшгача турли мусобақаларда қатнашиши мумкин. Улоқчи отлар эса 4 ёшидан боқилади. Улар ҳатто 20 ёшда ҳам улоқда иштирок этиш учун куч ва ҳаракат хусусиятларини йўқотмайди.\nМаълумки, Фарғона вилоятида йилқичиликка ихтисослашган фермер хўжаликлари жуда кам учрайди. Бироқ, кўраяпмизки натижалар ёмон эмас. Мазкур фермер хўжалигида улоқчи, пойгада тезкор ва тўсиқлар оша чопадиган отлар етарли.\nЙўқолиб бораётган қорабайир отлари наслини сақлаб қолиш ва соҳани ривожлантириш учун яратилаётган имкониятлар ҳам бугун ғурурга, ифтихорга сабаб бўлаяпти. Муҳими, кўпдан-кўп хислатлари билан табиатнинг бир мўъжизаси бўлган отчилик Фарғонада ривожланмоқда.


Chrome энди процессор ва аккумуляторни тежайдиган бўлди! - Terabayt.Uz\nChrome энди процессор ва аккумуляторни тежайдиган бўлди!\nGoogle компанияси аввалроқ ўзининг Chrome браузери учун бирор сайтдаги айнан керакли парчани топиш имконини берувчи янги кенгайтма тақдим этган эди. Энди эса мазкур дастурнинг янги версиясида самарадорлик ва қувват тежамкорлигини яхшилади.\nЎҚИНГ: iPhone ва Android-смартфонлар учун энг зўр браузерлар («Роскачество» рейтинги)\nGoogle Chrome браузерининг навбатдаги янгиланишида кўплаб ички ўзгаришлар амалга оширилган. Дастурчиларнинг таъкидлашича, илова энди варақаларни сезиларли даражада тезкорроқ очадиган ҳамда процессорнинг ресурсларини камроқ сарфлайдиган бўлган. Натижада эса ноутбукларнинг аккумулятори қувватини тежашга, автономлигини оширишга эришилади.\nКомпания вакилларининг сўзларига кўра, Google Chrome янги версиясида энди айни дамда очиқ турган варақа бошқаларига нисбатан устунликка эга бўлади. Яъни, фондаги варақаларга процессор кучи сарфланмай туради; натижада унга тушадиган юклама беш каррагача пасаяди. Натижада эса Chrome орқали веб-сёрфинг режимида ноутбукнинг автономлиги 1,25 соат ошувига олиб келади.\nGoogle хабарига кўра, янгиланган браузернинг ишга тушиши аввалгисидан 25% тезкорроқ бўлган, унда янги варақалар очилиш тезлиги эса 7% га ошган.\nБошқа янги имкониятлари қаторида варақалар бўйлаб қидирув функцияси ҳамда браузер созламаларини бевосита манзил қаториданоқ янгилаш имконини айтиб ўтиш мумкин.\nChrome’нинг янги версияси аксарият ҳудудлардаги фойдаланувчиларга тарқатилмоқда, браузерингизда янгиланишларни текшириб туринг.\n#Google #Google Chrome #браузер #иловалар


10:23 / 28.02.2017\n«Лестер» собиқ бош мураббийи Клаудио Раньери жамоани тарк этиш олдидан яна бир қаҳрамонлик кўрсатди.\nГап шундаки, «Лестер» мураббий учун шартномани муддатидан олдин бекор қилгани эвазига 3 миллион фунт стерлинг миқдорида компенсация пули тўлаши лозим эди. Раньери ушбу пулларнинг ярмини хайрия учун қурбон қилди.\nРаньери 1,5 миллион фунт стерлинг миқдоридаги пулни клуб қошидаги Foxes Foundation фондига хайрия сифатида тақдим этган. Ҳозирча бу борада маълумотлар ижтимоий тармоқлар орқали тарқалган. Бу борада расмий хабар ҳеч бир манбада учрагани йўқ.\nРаньери товон пули хайрия


Қорасувда Дилшод Мўминов оқланди, лекин озодликка чиқарилмади\n04 декабр 2021, Тошкент вақти: 02:58\nИюн ойидаги воқеаларда Дилшод Мўминовнинг ҳам кафе ва дўконларига ўт қўйилган эди.\nЎш шаҳар кенгаши депутати Дилшод Мўминов Қорасув туман судида 19 август куни суд қарори билан оқланди. 13 июлдан буён ҳибсда сақланаётган депутат Мўминов оммавий тартибсизликларда иштирок этганликда айбланаётган эди.\n19 август куни тушдан сўнг Қорасув туман судида ёпиқ тарзда ўтган судда Ўш шаҳар кенгаши депутати Дилшод Мўминов оқланди.\nУнинг адвокати Татьяна Томина Мўминовга қўйилган барча айблар олиб ташланиб, оқлов ҳукми чиқарилди, дея маълум қилди Озодликка:\n-Оқлашди. Суд раиси "суд залидан озод қилинсин", деди. Бироқ прокурор жазо сўрагани боис яна 10 кун ҳибсхонада ушлаб турилади. Чунки Қирғизистон Олий суди уни қўйиб юбормаслик ҳақида кўрсатма берган. Прокурор 4 йил сўраган эди,- дейди Дилшод Мўминовнинг ҳимоячиси Татьяна Томина.\nМазкур иш бўйича маҳкама дастлаб 13 августга белгиланган, лекин Қорасув туман судида рўй берган бир воқеа сабаб қолдирилган эди. Бу воқеа гувоҳиларидан бири гапиради:\n- Биринчи судни қилдиришмади. Қирғизлар кириб, зални эгаллаб олишиб, судни бузиб юборишган ўтган жума куни. “Қамаб берасан”, дейишаяпти, “ўлдирамиз, чиқсанг ҳам яшатмаймиз сени”, деб. Ўзимиз ҳам кирган эдик, очиқ суд бўлган эди. Суд бузилиб кетаверди, охири тўхтатиб қўйган эди,- дейди Қорасув туман судида бўлган воқеа гувоҳларидан бири.\nҚорасув туман ҳокими Байиш Юсупов суд ҳукми чиқишидан олдин Дилшод Мўминов иши бўйича буларни айтган эди:\n- Суд маҳкамаси давом этаяпти, ҳозирча ҳеч қандай маълумот йўқ. Дилшод Мўминов 11-14 июн куни бўлган мудҳиш воқеаларга алоқаси борлиги, текширув пайтида уйидан қурол топилгани ва шу қурол билан одамлар ўлдирилгани каби, айбловлар қўйилмоқда,- деган эди суд давом этаётган пайтда Қорасув туман хокими Байиш Юсупов.\nДилшод Мўминовга дастлаб қуролланган гуруҳни ташкил этганлик бўйича айблов қўйилган. Кейинчалик уни оммавий тартибсизликларда қатнашганликда айблашган. Унга қўйилган айбловлар орасида ов милтиғини сақлашда лоқайдлик қилиш кабилар ҳам бор, дейди унинг адвокати. Аммо, дея қўшимча қилади Томина, бу айбловларнинг бирортаси исботланмаган. Ҳимоячи Дилшод Мўминовни гаров эвазига озод қилишга ҳам ҳаракат қилган.\nЎш шаҳар кенгаши депутати Дилшод Мўминов 1969 йилда туғилган. Ўш шаҳрида тадбиркорлик билан шуғулланган Мўминовнинг “Гулноза” ҳамда “Қашқар” номли кафелари бўлган. Бу иншоотлар Ўш қирғини бошланган пайтда талон-тарож қилиниб, ёқиб юборилган. Бундан ташқари, депутатнинг автомашинаси ҳам ёқиб юборилганди.\nҚорасувда Дилшод Мўминов оқланди¸ лекин озодликка чиқарилмади


Пике ҳакамлик ҳақидаги сўзлари учун жазоланиши мумкин\n18:26 / 07.01.2017\n"Барселона" ҳимоячиси Херард Пике Испания кубогининг 1/8 финалида Бильбаонинг "Атлетик" клубига қарши биринчи учрашувнинг бош ҳаками Фернандес Борбаланни танқид қилгани учун жазоланиши мумкин. Бу ҳақда Tribuna.uz хабар бермоқда. Техник қўмита Пикенинг ишини 9 январда ўрганиб чиқади.\n"Барса" ўйинчилари ўйинни икки кишига кўпроқ бўлиб якунлашганига қарамай, 1:2 ҳисобида мағлубиятга учрашган. Пике эса Борбалан бир нечта қўпол хатога йўл қўйганини айтган. Ҳимоячи "бундай ҳакамлик рулетка ўйинига олиб келишини" айтган.


Россияда уч Ўзбек ўлдирилиб жасадлари ёқиб юборилган – Huquqbon\nIyul 15, 2013 Avgust 15, 2013 huquqbon\nЁқиб юборилган жасадлар Нижнебаканской қишлоғидан 3 километр узоқликдаги ташландиқ жойдан топилган.\n«2 июль куни полицияга 23, 29 ва 40 ёшли уч нафар ўзбекларнинг йўқолганлиги ҳақида хабар келиб тушди. Бу ҳақида уларнинг қариндошлари ёзма мурожаат қилдилар», – дея маълумот берди РФ Тергов комитети Краснодар ўлкаси раҳбарининг бош ёрдамчиси Иван Сенгеров.\n«Ўтириш чоғида эркаклар ва икки маҳаллий аҳоли вакиллари орасида низо чиқиб, муштлашувга айланиб кетади, – қўшимча қилди Сенгеров. – Муҳожирлар қочган, аммо маҳаллий эркаклар қувиб уларнинг бирини тутиб боғлаб ташлашади. Дўппосланаётган дўстларига ёрдам бериш учун икки ўзбек ортига қайтишганида, уларни ҳам ушлаб боғлашган».\n“13 июль куни йўқолган ўзбекистонларнинг жасади Нижнебаканской қишлоғи жанубидан 3 км узоқликдаги ташландиқ жойдан топилди. Жасадлар ёқиб юборилган эди”, – дея хабар берди РФ Краснодар ўлкаси ИИВ бош бошқармаси матбуот хизмати.\n– “Россияга ишлашга ҳар хил одам келаяпти, – дейди Краснодар ўлкасидаги ўзбек диаспораси вакили. – Маҳаллий аҳоли билан можаролар ҳам тез-тез учраб турибди. Жиноятлар билан шуғулланиш полиция ва тегишли идораларнинг иши. Биз аралашмаймиз. Барибир, Россияда ишлаётган минглаб ўзбекистонликларни тартибга чақиришнинг имкони йўқ”.\nPrevious postЎзбекистонлик тиланчи: мелисалар бизга касбдош бўлиб қолди\nNext postТОМИ КЕТГАНГА ЎХШАЙДИ


Наманганда аёллар жанжали пичоқбозликка айланиб кетди\nШу йил 28 октябрь куни Наманган вилоятининг Косонсой туманида яшовчи Ҳ.М. (исмли аёл) уйи олдида қўшниси М.Ш. (исмли аёл) билан жанжаллашиб қолади. Уларнинг жанжали авж олиб, Ҳ.М. қўшнисини пичоқ билан жароҳатлайди.\nЎзбекистон Республикаси ИИВ Жамоатчилик ва оммавий ахборот воситалари билан алоқалар бошқармаси хабарига кўра, натижада М.Ш. касалхонага ётқизилиб, Ҳ.М. ушланган. Ҳолат юзасидан жиноят иши қўзғатилиб, тергов ҳаракатлари олиб борилмоқда.\nҲуқуқ бугун, 09:28


31 июл 2021, Тошкент вақти: 03:43\nАндижондаги "Чинор" масжиди\nЎзбекистон Мусулмонлари диний идораси тасарруфидаги диний таълим муассасаларини битирганлар ҳужжатларини олийгоҳлар қабул комиссиялари қабул қилмаяпти.\nБу ҳақда Озодликка ҳужжатлари қабул қилинмаётган бир неча битирувчи бир куннинг ўзида маълум қилди.\nЎзбекистон Олий ва ўрта махсус таълим вазирлигининг қабул комиссиялари фаолиятига масъул мулозими изоҳига кўра, ҳозирга қадар мусулмонлар идораси вазирликка ҳужжатлари қабул қилиниши керак бўлган диний муассасалар рўйхатини юбормаган.\nАммо Ўзбекистон Мусулмонлари диний идораси масъули Таълим вазирлиги "қонунга хилоф" равишда иш тутаяпти, деган фикрда.\nУнинг ишонишича, Вазирлар Маҳкамасининг 2003 йилда қабул қилган тартибига мувофиқ, барча диний муассасалар дипломлари битирувчиларни олийгоҳларга қабул қилиш учун етарлидир.\nОзодликка мурожаат қилган Тошкентдаги ўрта таълим ислом билим юрти битирувчиси пойтахтдаги олийгоҳлардан бири унинг ҳужжатларини ҳозирга қадар қабул қилмаётганидан шикоят қилди.\n“Мусулмонлар диний идораси (ҳужжатларни) қабул қилиши керак, деяпти. Олий таълимга бўйсинувчи олийгоҳлар бунақа дипломларни вазирлик берсагина қабул қиламиз, деб айтишаяпти,” дейди битирувчилардан бири.\nУнинг Озодликка айтишича, унинг барча собиқ синфдошлари “худди шу муаммога дуч келаяпти”.\nАндижондаги “Саййид Муҳйиддин махдум” ислом билим юрти битирувчиси ҳам Фарғона шаҳридаги олийгоҳлардан бирига ҳужжати қабул қилинмаганини айтди.\nУ билан айни мадрасини битирган собиқ синфдоши ҳам Озодликка Тошкентдаги университетлардан бирига ҳужжатини топшира олмаганини билдирди.\nЎзбекистон Олий ва ўрта махсус таълим вазирлиги мулозими Ўзбекистон Мусулмонлари диний идораси вазирликка рўйхатдан ўтган мадрасалар рўйхатини ҳар йили юбориб туриши зарурлиги, аммо ҳозирга қадар бундай рўйхат юборилмаганини айтди.\nАммо Ўзбекистон Мусулмонлари диний идораси мулозимига кўра, Олий ва ўрта таълим вазирлиги мулозимининг важи - “қонунга хилоф”.\n“2003 йилда қабул қилинган Вазирлар Маҳкамасининг қарори бор. Унда диний таълим муассасасини битирганлар дипломи дунёвий муассасалар дипломига тенглаштирилган дейилган. Университетлар қабул комиссиялари ҳужжатларни ўзларидан қўрқиб олмаётган бўлишлари мумкин. Дунёда бўлаётган воқеалар бор. Масалан ўйлаши мумкинде...,” деди Ўзбекистон Мусулмонлари диний идораси ходими.\nЭътироф этилган дипломлар\nЎзбекистонда эътироф этилган мадрасалар рўйхати\nЎзбекистон Вазирлар Маҳкамасининг 2003 йил 22 августдаги "Дин соҳасидаги маънавий-маърифий, таълим ишларини ва фаолиятни такомиллаштиришда ижтимоий кўмак ва имтиёзлар бериш тўғрисида"ги қарорига кўра, Тошкент Ислом институти ва ўрта махсус ислом билим юртлари битирувчиларига бериладиган дипломлар давлат таълим ҳужжати сифатида эътироф этилган.\nУнда мазкур диний муассасаларда жорий этилган таълим стандартлари, ўқув режалари ҳамда талабаларнинг қабул қилинган давлат меъёрларига мувофиқ диний ва дунёвий билимлар олаётгани инобатга олинган.\nЎзбекистон Олий ва ўрта махсус таълим вазирлигининг Озодлик тасарруфига тушган ҳужжати нусхасида олийгоҳлар ректорлари ва филиаллар директорларига ҳужжатларни қабул қилишда "инобатга олиш" зарур бўлган мамлакат мусулмонлари идораси тасарруфидаги диний муассасалар рўйхати илова қилинган.\nМазкур рўйхатга Ўзбекистонда фаолият олиб бораётган 10 та диний мадраса киритилган.


hidoyat.uz – “Мовароуннаҳр” нашриётининг сайти - Келдингми, балам?..\n2002 йилнинг 20 июли. Ёз чилласида сўнгги марта Тошкентнинг Дўмбиробод қабристонига бордим. Онамнинг қабрига яқин келдим. Шунда секингина, мулойим овоз билан “Келдингми, балам?..” деган сўзлари қулоғимга чалингандек бўлди. Сергак тортиб, атрофга алангладим. Ҳеч ким йўқ. Қабрнинг оёқ тарафига ўтиб, чўккаладим. Дуо қилиш учун қўлларимни очдим, аммо тилим айланмас, овозим чиқмасди. Гўё ичимдан бир нарса узилгандек… Ғам-андуҳга ботиб, гапира бошладим: “Онажон, мени кечиринг, энди олдингидек ёнингизга тез-тез келолмайман. Она тупроққа, сиз ва мен дунёга келган диёрга қайтишга, узоқ йиллар сургунликлар сурони олиб келган ва соғ-омон қолишимиз учун бағрини очган бу ўлкани тарк этишга мажбурман. Отам ётган маконга қайтаман. Оёқларим йўлда, кўзларим орқада, сиз билан видолашаман...”\nБир амаллаб қабристондан чиқдим. Йўл бўйи хаёлот дунёсига чўмиб, онамнинг долғали ҳаёти ҳақидаги хотираларимни бир-бир саҳифалаб борардим. Кўз ўнгимда онажонимнинг умр йўли қаергадир ошиққан поезд вагонлари каби гавдаланди. Машаққатли, оғир, чидаш қийин бўлган кунларимиз ипга тизилган мунчоқдек кўз ўнгимда кетма-кет пайдо бўларди...\nҚишлоқ паркида халқ тўпланган. Оқшом одамларни Оқмасжид вокзалига келтиришади. Мен темирйўл бўйи ёниб турган чироқларга қараганча, узоққа кетиб қолибман. Онам йиғлаб-сиқтаб мени топгунича вокзалда жомадонларимизни ўғирлашган. Шундай қилиб, қаттиқ чарчоқ ва ҳеч вақосиз йўлга чиққанмиз. Шўрлик онамнинг бошида яна не-не балолар бор эди...\nБир куни онам почтага бораётиб мени ҳам ўзи билан бирга олиб кетди. Қўшни қишлоққа етганимизда онамнинг юзи оқариб, боши айланди шекилли, йўл юзидаги бир уйнинг эшиги олдида тўхтади. Деворга суяниб анча ўтирди. Эшик очилиб, бир киши чиқди. Бизни кўриб, яқинлашди-да: “Опа, нима бўлди? Уйга юринг, чой ичволасиз”, деди. Кейин хотинини чақириб: “Бечораларга бирор нарса бер, очга ўхшайди”, деди. Онам бирдан сергак тортди, кўзларини очиб, бегона одамга қаради-да: “Йўқ-йўқ, керакмас. Биз тиланчи эмасмиз. Бир оз ҳолсизландим. Ҳозир кетамиз”, деб ўрнидан турмоқчи бўлди. “Тиланчи эмаслигингиз кўриниб турибди, фақат чарчаган бўлсангиз керак, уйга кириб, иссиқ чой ичинг”, деди ҳалиги киши куюниб. Яхши одамлар экан, онамни ҳовлисига олиб кириб, сўрига чиқаришди, бошига ёстиқ қўйиб, ётқизишди. Ҳалиги одамнинг хотини онамга иссиқ чой тутди ва кейин бир муддат қаергадир ғойиб бўлди. Мен эса онамнинг ёнида ўтириб, қалтирардим. Қандай қилиб уйга кетишимизни ўйлаб, юзига қараб хавотирланардим. Бир оздан кейин қўлида бир коса сут, қўлтиғида битта нон билан аёл пайдо бўлди. Онамнинг бошига қўлини қўйиб, бир нималар деди. “Қўрқма, болам. Онанг ҳозир ўрнидан туради. Сен мана буларни еб ол”, деб косадаги сутдан пиёлага қуйди-да ноннинг ярмини менга узатди. “Насибангиз бор экан. Қўшнимиз ҳозиргина сигирини соғибди, тандирдан нон узибди. Тортинма, болам, ол, ол...”\nТошкентни тарк этиш олди қабристонга бориб, видолашган куним кечаси онамни туш кўрдим. Яна одатларига кўра: “Келдингми, балам? Сафаринг хайрли бўлсин”, деди менга яқин келиб, бошимни силади-да, мендан узоқлашди...


«Ваъдабоз ташкилот». Қашқадарё «Матбуот тарқатувчи» ШК...\n26.12.2018 15:19 0 579\nҚашқадарёда нашр этилаётган бир қатор газета ва журналлар вилоят «Матбуот тарқатувчи» шўъба корхонаси фаолиятидан норози. Боиси, газета ва журналларни обуначиларга тарқатишни касб қилиб олган мазкур ташкилот таҳририятларнинг обуна маблағларини ўз вақтида тўлаб бермасдан доимий алдаб келар экан. Бу ҳақда вилоятдаги матбуот нашрларининг бош муҳаррирлари «Turon24»га маълум қилган.\n«Матбуот тарқатувчи» – ваъдабоз ташкилот», – дейди «Қашқадарё спорти» газетаси бош муҳаррири Акбар Раҳмонов. – Фақат алдайди. Қашқадарё вилоят «Матбуот тарқатувчи» шўъба корхонаси Чироқчи туман бўлимида 40 млн сўм пулимиз бор. 2017 йилдан бери «пулларингни берамиз» деб фақат ваъда беради. «Матбуот тарқатувчи»нинг вилоят шўъба корхонаси ҳам 2018 йил учун берилиши лозим бўлган уч ярим млн сўм миқдоридаги обуна пулини ҳалигача тўлаб бергани йўқ. Шартномада ташкилот обуна пулининг 25 фоизидан 75 фоизигача бўлган миқдорини йилнинг биринчи чорагида ташлаб бериши кўрсатилган. Шартнома шартларига амал қилишга келганда эса масъулларни топиб бўлмайди. Ҳар йили таҳририятларни сарсон қилишади.\n«Пулимизни сўраб, мурожаат қилишдан чарчадик», – дейди «Воҳа» газетаси муассиси Бекзод Назаров. – Ана берамиз, мана берамиздан нарига ўтишмайди. 20 маротабадан кўп мурожаат қилдик, аммо фойдаси йўқ. Пулимизни беришмаяпти. Таҳририятимиз қийин аҳволда. Янги йил арафасида ишчи ходимларимизга маош, байрам пули беришимиз керак-ку.\nМаълум бўлишича, Қарши шаҳар ҳокимлиги нашри – «Насаф» газетаси таҳририяти Вилоят «Матбуот тарқатувчи» шўъба корхонасидан 10 млн сўмдан ортиқ обуна пулларини ололмаётганлиги боис, газета октябрь, ноябрь ва декабрь ойларида умуман чоп этилмаётган экан.\n«Вилоят «Матбуот тарқатувчи» шўъба корхонаси билан ҳар йили муаммога дуч келамиз, – дейди «Насаф» газетаси бош муҳаррири Зебо Қосимова. – Сабаби улар ҳеч қачон ўз вақтида пулимизни беришмайди. Шу боисдан ходимларга ўз вақтида маош тўлаш, солиқ қарздорликлари ва газетанинг босмахона харажатлари кечикиб кетади. 10 млн сўмдан ортиқ обуна пулимизни беришмагани сабаб охирги уч ойда газетамиз умуман чоп этилмаяпти».\n«Насаф» газетасининг обуна пули қанчаю, босмахонасининг пули қанча бўларди», – дейди Қашқадарё вилоят «Матбуот тарқатувчи» шўъба корхонаси раҳбари Тиркаш Очилов. – Қолаверса, биз ушбу таҳририятнинг пулини тўлаб берганмиз».\nТиркаш Очиловнинг маълум қилишича, «Насаф» газетасига корхона 6 ноябрь куни обуна пулидан икки ярим млн сўм ўтказиб берган.\n«Корхона раҳбарига 2 марта расмий хат бериб, қарздорлигини бартараф этишни сўраб, огоҳлантирганмиз», – дейди «Насаф» газетаси бош муҳаррири Зебо Қосимова. – Ҳатто Матбуот ва ахборот агентлигига ҳам мурожаат қилдик. Ўшанда «Матбуот тарқатувчи»нинг республикадаги вакилларидан Қосимов деган киши келиб, ҳолатни ўрганган эди. Далолатнома ҳам тузилган. Октябрь ойига қадар пулимизни тўлаб беришлари ҳақида айтишганди. Аммо ноябрь ойининг бошида атиги икки ярим млн пул беришди холос.\nВилоят «Матбуот тарқатувчи» шўъба корхонаси раҳбари Тиркаш Очиловнинг айтишича, корхонанинг газета ва журналлардан катта миқдордаги қарздорлигига сабаб Чироқчи тумани халқ таълими бўлими ва туман тиббиёт бирлашмаси ташкилотнинг 600 млн сўмга яқин пулини ўз вақтида тўлаб бермаётганлиги экан.\n«Опа кўп ўйин қилди», – дейди Тиркаш Очилов. – Аввалига туман халқ таълими бўлимининг биздан 416 млн сўмдан ортиқ қарздорлигини тан олмади. Кейин «бу йилги обуна пулидан тўлаб бераман», деди. Аслида бизнинг ишимизга панд бергани ҳам шу бўлди. Ўтган йили вилоят ҳокимлиги залида у кишига раҳматнома ҳам эълон қилинганди. Обунани яхши ташкил этгани учун. Аммо пулини тўлашга келганда тан олмади. Дастлаб кам-камдан пул ўтказиб туришди. Кейин пул ўтиши умуман тўхтади. Халигача пулимизни ололганимиз йўқ. Тумандаги вакилимиз эшигининг тагига ётиб олган».\n«Туман халқ таълими бўлимининг матбуот тарқатувчидан ҳеч қандай қарздорлиги йўқ», – дейди Чироқчи туман халқ таълими бўлими мудири Назира Абраева. – Ташкилот «2015 йилдан бери туман халқ таълимининг биздан қарзи бор» деб келади. 2016–2017 йилларда ҳам шундай дейишди. Аслида 2015–2016 йили газеталар обунаси учун 800 млн сўм ўтказиб берганмиз. Қарийб 1 млрд сўм дегани бу. Шундай экан, қандай қилиб биз яна қарздор бўлишимиз мумкин?\nВилоят «Матбуот тарқатувчи» шўъба корхонасининг Чироқчи тумани бўлими вакили Тўра Алиқуловнинг айтишича, ташкилот обуначилар етарли даражадаги пул тўлашмаса ҳам обуна қилинди деб «квитанция» ёзиб бераверган. Натижада эса айтилаётган маблағ даражасига етган.\n«Туман халқ таълими бўлими ҳам, тиббиёт бирлашмаси ҳам қарздорликни тан олмаяпти», – дейди Тўра Алиқулов. – «Аслида шартномамиз бўлса-да, «сверка» бўлмаган-да. Шунинг учун ҳам улар кафолат хатлари бўлишса ҳам қарздорликни тан олмаяпти. Ўша пайтда туман ҳокимлиги томонидан «Обуна қилиш керак» деган топшириқ бўларди. Топшириққа асосан улар обуна қилайлик деб келишса «квитанция» ёзиб бераверганмиз. Шунинг учун ўзимиз ҳам жуда қийналиб кетдик».\nЧироқчи тумани тиббиёт бирлашмаси бош шифокори Тўлқин Ашуров ўзи ишлаётган муассасанинг вилоят «Матбуот тарқатувчи» шўъба корхонасидан 155 млн сўмдан ортиқ қарздорлиги борлигини инкор қилди.\nСуриштирув давомида вилоят «Матбуот тарқатувчи» шўъба корхонаси «Қашқадарё» газетасидан 5 миллионга яқин, «Баркамол авлод» газетасидан 23 млн, «Дарё» газетасидан 2 миллионга яқин, «Соҳибқирон юлдузи» журналидан 13,5 млн сўм қарзи борлигини аниқлади. Газеталар масъулларининг айтишича, ташкилот йил давомида таҳририятларга обуна пулларини деярли ўтказмаган.\n«Матбуот тарқатувчи»нинг вилоятдаги мутасаддиси Тиркаш Очилов эса фақатгина 5 та газетадан нари борса 15 млн қарздорлиги борлигини тан олган.\nҚашқадарё Матбуот тарқатувчи обуна Тиркаш Очилов


“Ўзбекнефтегаз” Хитой билан шу мамлакатга газ ташувчи янги қувур ётқизади\nХитойнинг Синхуа агентлиги хабарига кўра, Хитой миллий нефть ва газ корпорацияси (CNPC) “Ўзбекнефтегаз” миллий холдинг компанияси билан “D” газ қувурини ётқизиш ва уни эксплуатация қилиш мақсадида қўшма корхона тузади.\n85 млрд куб метр газ ташиш қувватига эга бўладиган янги қувур Туркманистон, Ўзбекистон, Тожикистон ва Қирғизистон ҳудудларидан ўтиб Хитойга етади.\nЖорий йил июнида юқорида тилга олинган йўналишда ётқизилган “С” қувури фойдаланишга топширилган эди.\nҲозирда “С” қувури Марказий Осиёдан Хитойга йилига 7 млрд куб метр газ ташиш қувватига эга. Бу кўрсаткич 2015 йил охирига бориб йилига 25 млрд куб метрга етиши, Хитойга газ етказувчи қувурларнинг умумий қуввати йилига 55 млрд куб метрга етиши кутилмоқда.\nКейинги йилларда Ўзбекистонда энергия тақчиллиги, шу жумладан табиий газ тқчиллиги кузатилмоқда.


Ғафлатда қолманг! Бир йиллик гуноҳларга каффорат, бир йиллик қут-барака. - Aqida.uz\nҒафлатда қолманг! Бир йиллик гуноҳларга каффорат, бир йиллик қут-барака.\nЭслатма! 2018 йилнинг 12 сентябрь куни – янги 1440 ҳижрий йил Муҳаррам ойи бошланишининг 1 кунидир. Ашуро куни 2018 йилнинг 21сентябрь, жума кунига тўғри келади.\nМуҳаррам ойи қандай ой? Муҳаррам ойи – мусулмонлар тақвимининг биринчи ойидир. Бу ой Аллоҳ таоло уруш, қон тўкишни ҳаром қилган (Зулҳижжа, Зулқаъда, Муҳаррам, Ражаб) тўрт ойнинг бири бўлиб, унинг ўнинчи куни яъни, ашуро куни алоҳида фазилатларга эга.\nАшуро қандай кун? Бу кун ҳақида Набий (алайҳиссалом): “Бу шундай яхши кундирки, бу кунда Аллоҳ Бани Исроилни душманларидан қутқарган. Шу боис Мусо алайҳиссалом бу кунда рўза тутган. Мен Мусога кўпроқ (яқин бўлишга) ҳақлироқман”, дедилар ва у кунда рўза тутиб, одамларни ҳам унинг рўзасини тутишга буюрдилар” (Имом Бухорий ривояти).\nАшуро куни қандай фазилатларга эга? Бу кун рўза тутиш ўтган бир йиллик гуноҳларга каффорат бўлади. Бу ҳақда Расулуллоҳ (соллаллоҳу алайҳи ва саллам): “Ашуро кунининг рўзаси – Аллоҳдан умид қиламанки – бир йил олдинги гуноҳларга каффорат бўлади”, деганлар (Имом Муслим ривояти).\nБу кун яқинларга кенгчилик қилиш, бир йиллик кенгчиликка сабаб бўлади. Абу Саъд (розияллоҳу анҳу)дан ривоят қилинади. Набий (алайҳиссалом): “Ким Ашуро куни аҳли аёлига ҳадя улашса, Аллоҳ йилнинг барчасида унга ҳам ҳадя улашади”, дедилар (Имом Байҳақий ривояти).\nСуфён ибн Уяйна (раҳматуллоҳи алайҳ): “Бу ҳадисни олтмиш йил тажриба қилдим ва фақатгина яхшилик кўрдим”.\nАшуро кунини Расулуллоҳ (соллаллоҳу алайҳи ва саллам) қандай ўтказардилар? Расулуллоҳ (соллаллоҳу алайҳи ва саллам) бу кунни ўтказиб юбормаслик учун қаттиқ ҳаракат қилардилар, унинг савобига эришиш учун бу куннинг келишини интиқлик билан кутардилар. Бу ҳақда Ибн Аббос (розияллоҳу анҳу) айтади: “Расулуллоҳ (соллаллоҳу алайҳи ва саллам)ни Ашуро куни рўзасини бошқасидан афзал кўриб, соғиниб, Рамазон ойи рўзасини кутиб соғингандек, бошқа кун ва ой рўзасини кутганларини кўрмадим” (Имом Бухорий, Имом Муслим ривояти).\nЭсда тутинг! Муҳаррам ойининг ёлғиз ўнинчи кунида эмас, балки бу кунга қўшиб, бир кун олдинги ёки бир кун кейинги кунда ҳам рўза тутиш лозим.\nАбдуллоҳ ибн Аббос (розияллоҳу анҳу) ривоят қилади: Расулуллоҳ (соллаллоҳу алайҳи ва саллам) Ашуро куни рўзасини тутиб, одамларни ҳам бу куннинг рўзасини тутишга буюрганларида, саҳобалар: “Ё, Расулуллоҳ! Бу кун яҳудий ва насронийлар улуғлайдиган кун-ку!” дейишди. Шунда Расулуллоҳ (соллаллоҳу алайҳи ва саллам): “Аллоҳ хоҳласа келаси йил тўққизинчи куни ҳам тутамиз”, дедилар. Аммо, келаси йил келмасидан Расулуллоҳ (соллаллоҳу алайҳи ва саллам) вафот этдилар (Имом Муслим ривояти).\nНавоийда ёшлар тарбиясига бағишланган анжуман ўтказилди\nБМТ махсус маърузачиси Имом Бухорий мажмуасига ташриф буюрди\nИмом-хатиблар ва талаба-ёшлар билан учрашув


Пишириқлар ичидан чиқаётган таблеткалар: ССВ миш-мишларга аниқлик киритди » Sangzor.uz - Инновацион ахборот портали\nSangzor.uz » Ўзи нима гап? » Пишириқлар ичидан чиқаётган таблеткалар: ССВ миш-мишларга аниқлик киритди\n16 ноя 2019, 09:25, Admin\n0 комментариев 653 Кўрилган\nСоғлиқни сақлаш вазирлиги Жамоатчилик билан алоқалар бўлими хабарига кўра, бу хабарлар асоссиз.\nАввало, аҳолидан бу каби асосланмаган хабарларга ишонмасликларини, бу борада умуман хавотирга ўрин йўқ эканини алоҳида таъкидламоқчимиз.\n«Мамлакатимизда ишлаб чиқарилган ёки хориждан республика ҳудудига олиб кириладиган ҳар қандай турдаги озиқ-овқат маҳсулотлари, жумладан, кекс ва шунга ўхшаш ширин пишириқларни хавфсизлигини кафолатлаш учун, маҳсулот олиб келган тадбиркор муражаатига асосан санитария врачи жойига чиқиб, маҳсулот сифати, уни сақлаш шароити, олиб келинган автотранспорт ҳолатини тўлиқ ўрганади, – дейди Санитария-эпидемиологик осойишталик агентлиги директори Баҳром Алматов. – Маҳсулотдан санитария-кимёвий, микробиологик, радиологик текширувлар учун намуналар олиниб, тегишли лабораторияларга топширилади. Таҳлил натижалари амалдаги санитария меъёр ва қоидаларга тўлиқ жавоб берган тақдирда санитария-эпидемиологик хулоса расмийлаштирилиб, маҳсулотнинг ҳавфсизлигини кафолатлайди.\nАлоҳида таъкидлаш жоизки, 2019 йил 15 ноябрь ҳолатига қадар Соғлиқни сақлаш вазирлиги тасарруфидаги шифохоналарга юқоридаги каби маҳсулотлар билан заҳарланиш ёки касаллик аломатлари билан аҳоли томонидан ҳеч қандай мурожаатлар бўлмаган. Бу ҳақда Санитария-эпидемиологик осойишталик агентлиги ва унинг ҳудудий марказларига ҳам маълумотлар келиб тушмаган» дейилади муносабатда.\nВазирлик бундай асосланмаган хабарларга ишониб саросимага тушмасликни, зудлик билан ҳудудий Санитария-эпидемиологик осойишталик марказларига ҳамда Санитария-эпидемиологик осойишталик агентлигига мурожаат қилишни сўраган.\n02 авг 2020, 12:48 451 0\nБу мавзуда гап кетганда, кўпчилик Пётр I жорий этган солиқларни ёдга олади. Соқол қўйганлик учун...\nУнда Қорақалпоғистон Республикаси Экология ва атроф-муҳитни муҳофаза қилиш...


Россия Тожикистон фуқароларининг мамлакатга киришини қийинлаштирди\n24 январ 2021, Тошкент вақти: 08:34\nРоссияда 1,5 миллионгача тожик мардикори борлиги тахмин қилинади.\nРоссия Бош вазири Дмитрий Медведев Тожикистон фуқароларининг мамлакатга киришини қийинлаштирувчи қарорга имзо чекди.\nРоссия вазирлар маҳкамасининг Интернет сайтида 23 июнь куни эълон қилинган қарорга кўра, 2015 йилнинг 1 январидан бошлаб Тожикистон фуқролари ички паспорт билан Россия Федерацияси ҳудудига кира олмайди. Келаси йилдан Россияга сафар қилаётган тожикистонликлар хорижий паспорт олишлари шарт бўлади.\nМазкур қарор Россияда меҳнат қилаётган 1,5 миллионга яқин тожикистонлик мардикорга таъсир қилади.\nМосква ҳукумати 2015 йилга қадар Кремль етакчилигидаги Евросиё Иқтисодий Иттифоқига аъзо бўлмаган собиқ совет республикалари фуқароларининг Россияга кириши тартибини қийинлаштирувчи ўзгартишларни жорий қилишидан огоҳлантириб келмоқда.\nҲозирча Ўзбекистон фуқароларига нисбатан бундай чеклов жорий қилинганича йўқ, лекин бундай қарор қабул қилинса, Россияда меҳнат қилаётган 5 миллиондан ортиқ ўзбек муҳожири жиддий қийинчилик билан юзма-юз келиши мумкин.


Сенат Баслығыныӊ қатнасыўында баспасөз конференциясы болып өтти – Қарақалпақстан Республикасы Жоқарғы Кеңеси\n27 Ноябрь 2020 04:11:11\n14.11.2020 18:35:50 232 Жаңалықлар\tБаспаға шығарыў Жүклеп алыў\n14-ноябрь күни Қарақалпақстан Республикасы Жоқарғы Кеӊесинде Өзбекстан Республикасы Гендер теӊликти тәмийинлеў мәселелери бойынша комиссиясыныӊ басламасы менен гендер теӊликти тәмийинлеў бойынша алып барылып атырған жумыслар, машқалалар ҳәм усынысларға бағышланған баспасөз конференциясы болып өтти.\nБаспасөз конференциясына мәмлекетлик басқарыў уйымлары, жоқары оқыў орынларыныӊ басшылары ҳәмде ғалаба хабар қуралларыныӊ ўәкиллери қатнасты.\nИлажда Өзбекстан Республикасы Олий Мажлиси Сенатыныӊ Баслығы – Гендер теӊликти тәмийинлеў мәселелери бойынша комиссиясыныӊ баслығы Т.Нарбаева елимизде бул бағдарда алып барылып атырған жумыслар ҳаққында айтып өтти.\nСондай-ақ, гендер теӊликти тәмийинлеў бойынша Қарақалпақстан Республикасында алып барылып атырған жумыслар кеӊнен додаланды. Соныӊ менен бирге, ҳаял-қызлар ҳәм ерлер ушын теӊ ҳуқықларды, имканиятларды тәмийинлеў, әсиресе, ҳаяллар арасында жынаятшылықты кемейтиў, олардыӊ бәнтлигин тәмийинлеў, ҳуқықый саўатын арттырыў мәселелери ҳаққында да сөз етилди.\nҒалаба хабар қуралларыныӊ ўәкиллери өзлерин қызықтырған сораўлары менен мүрәжат етип, пикир-усынысларын да билдирип өтти.


ИнтерФУТБОЛ :: ЎзПФЛ ни қандай бошқариш керак ?\nЎзПФЛ ни қандай бошқариш керак ?\nСобиқ футболчи, мураббий ва мутахассис Азамат Абдураимов ПФЛ бош директори лавозимига ўз номзодини қўймоқчи. Айрим маълумотларга қараганда, яқин орада ПФЛ раҳбарлигига сайлов ўтказилади. Унда ҳар бир номзод ўз дастурини эълон қилади ва клублар раҳбарлари, мураббийлари ўзлари маъқул кўрган даъвогарга овоз беришади. Яъни ПФЛнинг янги раҳбари сайлов асосида тайинланади. Айни пайт бир қатор мутахассислар ўз номзодларини илгари суришмоқда. Жумладан, таниқли мураббий, фаолияти давомида кўплаб жамоаларда ишлаган Азамат Абдураимов ҳам ўз номзодини қўймоқчи, албатта, сайлов ўтказилган тақдирда. Бу борада Азамат Абдураимовнинг ўзига мурожаат қилиб, унинг фикрларига қулоқ тутдик.\n- ПФЛ ишида сифатни ошириш керак. Айни пайт футболимиз даражаси анча тушиб кетди. Тўғри, кўпчилик таъкидлаётганидек, футболимиз унча ёмон аҳволда эмас. Яъни ривожланиш бор, олдинга силжиш кузатилмоқда. Мана, яхши футболчилар кўзга ташланишмоқда. Лекин ҳаммаси биз хоҳлаган даражада эмас. ПФЛ маҳсулоти - бу клублар ижросидаги ўйинлар. Агар футболимиз савияси ошса, мухлислар стадионга қайтишади. Шундагина ҳомийлар, телетрансляциялар ҳақида баралла гапириш мумкин. Ҳаммаси бир-бирига боғлиқ. Масалан, «Насаф» ОФК кубогини ютса, бу футболимизнинг халқаро имиджини оширади. Агар «Пахтакор» ОЧЛда муваффақиятли иштирок этса, бу олдинги нуфузимиз тикланишига олиб келади. Россиядан дўстларим, мутахассислар, танишлар қўнғироқ қилиб, Шомуродов, Ўрунов ва Жалолиддинов туфайли ўзбекистонлик футболчиларга қизиқиш ортаётганини айтишди. Демоқчиманки, агар иқтидорли, ёш ва тайёр футболчи бўлса, хориж клубларининг ўзи қўнғироқ қилади. Қизиқиш ортаётгани бизда яхши футболчилар кўплигидан далолатдир.\n- Менталитетимиз, услубимиз, қарашларимиз ва тарихимиз билан Осиёда етакчилар қаторига киришимиз шарт. Энди сайловолди дастурим ҳақида гапирсам, у икки бўлимдан иборат - 2030 йилгача стратегик ривожланиш режаси ва ПФЛ бошқарув тизимини ўзгартириш. Стратегик ривожланиш режаси 3 босқични ўз ичига олади. Биринчи босқич: 2021-2022 йиллар - ўтиш жараёни, иккинчи босқич: навбатдаги 4 йиллик - жаҳон чемпионатидан кейинги давр, учинчи босқич: 2026-2030 йиллар - якуний ишлар. Ҳар бир босқичда маълум вазифалар бажарилади. Тизимни ўзгартиришга келсак, 2018 йилга қадар футзал ва аёллар футболи алоҳида ассоциациялар қанотида эди. Фикримча, ўша ассоциацияларни қайта тиклаш керак. Ўша пайт Жаҳонгир Усмоновнинг футзалдан кетиши катта минус бўлди, «Ардус»дек жамоа йўқотилди. Ваҳоланки, ЖЧга чиқишимизда «Ардус»нинг ҳиссаси катта эди. Умуман, футзал - бошқа йўналиш, бошқа соҳа. ПФЛ чемпионатга масъул, клубларни назорат қиладиган ташкилот бўлиб қолаверади. Яъни Суперлига, Про-лига ва Биринчи лигани ривожлантиради.\n- Тизимни ўзгартириш. Бу дарҳол ҳаммасини синдириш ёки инқилоб ясаш эмас. Фақат самара бермаётган йўналишларни ўзгартирамиз. ПФЛ раҳбари ва клублар ўртасида узвий алоқа ўрнатиш зарур. Ташкилот клубларга қандай машғулот ўташни ўргатиши шарт эмас. ПФЛнинг мустақил ташкилот сифатида ишлаши ФИФА ва ОФК талабларидан биридир. Ҳозирга қадар барчаси битта бинода. Энди алоҳида офисга кўчиб ўтиб, чинакам мустақил ташкилот бўлиш вақти келди. Албатта, ПФЛ раҳбарини клубларнинг ўзи сайлаши керак. Россия, Украина каби кўплаб мамлакатларда шундай.\n- Клублар футбол фундаментидир, улар кучайса, чемпионат кучаяди ва мамлакат терма жамоаси даражаси кўтарилади. Украина ва Россияни олсак, бу мамлакатлар футбол лигасида марказий кенгаш тузилган. Шу кенгаш ичида футболчилар уюшмаси иш юритади. Мураббийлар ва мухлислар уюшмалари ҳам. Албатта, клублардан вакиллар бор. Қисқаси, ПФЛда мухлислар билан ишлаш учун алоҳида бўлим очиш керак. Мухлисларсиз футбол - ўлик футбол. Биздаги муаммо - стадионларни тўлмаслиги. Масалан, «Зенит» жамоаси бу борада аниқ дастур ишлаб чиққан. Стадионда махсус оилавий сектор бор, унда ота-оналар фарзандлари билан ўйинни томоша қилиб, ҳордиқ чиқаришади. Мухлис стадионда икки соат майдондан кўз узмаслиги шарт эмас. Турли викториналар, стадион атрофида аттракционлар ва бошқа кўнгилочар лойиҳаларни йўлга қўйиш муҳим. Бу ҳам бизнес. Мухлисларни стадионларга қайтишларини истаймизми, уларга шароитлар яратиб қўяйлик. Қолаверса, ПФЛ структураси замонавий стандартларга мувофиқ келиши лозим.\n- ПФЛда халқаро бўлим ҳам фаолият олиб бориши зарур. Даврон Шоқурбонов даврида бундай бўлим ишлагани йўқ. Мақсад - четдан тажриба ўрганиш. Шу кунгача ҳеч қайси мураббий ПФЛ кўмаги билан хорижга малака ошириш учун юборилмади. Шулар қатори маркетолог ва менежерлар ҳам. Ҳозир сиёсий томондан қарасак, қўшни давлатлар билан муносабатларимиз жуда яхши. Демак, ПФЛ Марказий Осиё мамлакатлари клублари ўртасида қандайдир турнир ташкил этиши мумкин. Бунга қизиқиш катта бўлиши тайин, маблағ ишлаб топиш имкони ҳам бор.\n- Ҳамма болалар футболини кўтариш ҳақида бонг уради. Лекин амалда... Ҳозирга қадар қанча-қанча иқтидорларни йўқотдик. Қосимов 17 ёшда, Шквирин 20 ёшда танилган. Демоқчиманки, ўтиш даврида футболчини сақлаб қолиш муҳим.\n- Чемпион олдиндан аниқланса, «интрига», кураш сезилмаса, футболимиз орқага кетаверади. Бу кетишда мухлислар стадионга ташриф буюрмайдилар. Мақсадимиз - 1та суперклуб эмас, бутун чемпионатни кучайтириш. Ҳа, «Пахтакор» чемпионат фаворити, лекин қолган клублар унга қараб интилиши керак. Фикримча, Ўзбекистон Суперлигасида 16-18та жамоа иштирок этиши керак. Тўғри, кенгайиш бугун ёки эртага амалга ошмайди. Лекин вақти келиб жамоалар сони ошади, албатта. Клубларни Давлат активларини бошқариш агентлигига ўтказиш масаласини ўйлаб кўриш керак. Ҳа, бу керак - клублар хусусийлаштирилади. Аммо айни пайт клублар давлат ёрдамига муҳтож. Вақти келса, хусусий клублар ҳам бўлади. ПФЛ клубларнинг молиявий ҳолатини ҳам назоратга олиши керак. «Навбаҳор»даги ҳолат бунга мисол - ҳеч қанча ишламаган Беленков миллионларни олмоқда. ПФЛдан бу борада суриштирув олиб бориш талаб этилади. Мураббийни ишга жалб қилаётганда, товон пулини ҳам ўйлаш жоиз. Мени сайлашадими-йўқ, бу қизиқтирмайди. Ўз дастурим билан сайловларда қатнашмоқчиман. Агар номзодим маъқулланса, революцияга қўл урмайман. Ўзи жорий мавсум оғир келди. Биринчи галда, мавсумни якунига етказиш маъқул. Шундан кейин қандай ишларни амалга оширишни белгилаб оламиз. Бунда клублар билан маслаҳатлашамиз, албатта.


Соғлом она ва бола йили муносабати билан Ўзбекистон Халқ демократик партияси тизимида «Аёллар соғлиғи – жамият бойлиги» мавзусида давра суҳбатлари ўтказилмоқда. Фарғона вилоятидаги партия ташкилотлари, хусусан, Данғара туман кенгаши ҳам бу масалага алоҳида эътибор қаратяпти.\nУшбу мавзудаги давра суҳбатларида аёллар, ёш келинлар, коллежнинг битирувчи ўқувчилари фаол иштирок этмоқда.\n— Туман партия ташкилоти сафидаги 2509 нафар аъзонинг етмиш фоизи хотин-қизлардир, — дейди ЎзХДП Данғара туман кенгаши раиси Зиёдахон Хамралиева. — Депутатлик гуруҳининг ўн нафар аъзоларидан 5 нафари аёллар. Маълумки, аёл саломатлигини мустаҳкамлаш борасида кенг кўламли оммавий тадбирлар амалга оширилаяпти. Туманимиздаги 43 минг нафардан зиёд турли ёшдаги аёллар чуқурлаштирилган тиббий кўрикдан ўтказилган эди. Яқинда «Оқжар» қишлоқ фуқаролар йиғинида 24 нафар кам таъминланган оила аёллари, 21 нафар биринчи марта ҳомиладор бўлган ёш келинлар махсус тиббий текширувдан ўтказилди. 11 нафар аёлга даволаш-профилактика муассасаларига йўлланма берилди.\n— Она организми тўлиқ тикланиши учун туғуруқлар ораси 3 йилдан кам бўлмаслиги керак, — дейди туман бош акушер гинекологи Эътиборхон Мисирова. — Шунда гўдак она сутига тўйиб улғаяди, она организми эса янги ҳомилага ўзини биологик жиҳатдан тайёрлаб олади.\nТадбирлар доирасида партиянинг кўчма Жамоатчилик қабулхонаси ҳам ташкил этилиб, мурожаатлар қабул қилинмоқда.\n— Қишлоғимизда мактабгача тарбия муассасаси ташкил этилди. Аммо у ерда болаларга овқат пиширишда муаммолар мавжуд. Суюлтирилган газ таъминоти мунтазам йўлга қўйилса, мақсадга мувофиқ бўларди, — дейди «Боғиш» МФЙдан Шоҳистахон Содиқова.\n— Мен агросаноат коллежи битирувчисиман. Тикувчилик йўналишида бизнес режа туздим. Эшитишимча, ЎзХДП жойларда мен каби ёшларга ўз бизнесини ташкил этишда амалий ёрдам бермоқда экан. Менга кредит олиш ва ўз устахонамни очишда кўмак керак, — дейди ЎзХДП депутатларига мурожаат қилган Дурдона Султонова.\nЎзХДП кўчма Жамоатчилик қабулхонасига тумандаги маҳаллалардан тушган 60 га яқин мурожаат бўйича депутатлар томонидан амалий ишлар бошлаб юборилди.\nДавра суҳбатлари давомида, шунингдек, ижтимоий ҳаётда фаол бўлган хотин-қизлар партия сафига қабул қилиняпти. Аҳмадқулова Нигора, Акбарова Севара, Соҳибоева Ҳавохон каби қизлар шулар жумласидан.\n— Мен агросаноат касб-ҳунар коллежида инглиз тилидан дарс бераман, — дейди Ҳавохон Соҳибоева. — ЎзХДП Дастури билан танишгач, унинг сафига киришга қарор қилдим.


17 Ôåâðàëü 2017 18:17 3334\nЎзбек кино санъатининг ёрқин юлдузларидан бири Зарина Низомиддинова фаолияти матбуотда кўп муҳокама этилаётгани сир эмас. Зарина мухлислари кўплиги бўйича ҳамкасблари орасида олдинги ўринларда туради. Бундан ташқари у ижтимоий тармоқларда ҳам жуда фаол. Шу боис унинг ҳар бир қадамию кийган либоси турли мунозараларга сабаб бўлиши одатий тусга кирган.\nЗарина Шоҳруҳхоннинг концертида саҳнага кийиб чиққан калта либоси борасида танқидга учрагани ва бундан хулоса чиқарган ҳолда иккинчи кунда уни узайтириб олганини айтиб ўтди. “Ҳар қандай танқидни тўғри қабул қиламан. Мухлисларимни ҳурмат қилганим учун ўзимни ўзгартирдим. Биз улар билан бормиз” – дейди акстриса.\n“Эстарада соҳаси учун сарфлаган вақтимга ачинмайман. Қўшиқларим менинг учун эсдалик бўлиб қолди. Шоу-бизнесда муваффақиятсизликка учраганим йўқ. Фақат мухлислар мени кўпроқ актриса сифатида қабул қилишларини тушуниб етдим. Шу боис бор эътиборни шу соҳадаги фаолиятимга бағишлаганим маъқулроқ. Лекин сўнгги пайтларда савияли сценарийнинг йўқлиги туфайли кинода суратга тушмаяпман. Таклифлар бор. Лекин уларнинг бирортасидан қониқиш ҳосил қилолмайсан киши”, - дейди Зарина Низомиддинова ҳозиргина Жасур Ҳамроевнинг ижтимоий тармоқда уюштирган онлайн суҳбатда.


Берк кўчалар « Ўзбекистон Халқ Ҳаракати\n10 September 2017 - 9:00\nУ обдон ювинди. Сўнгра намозини ўқиди. Кўча чироқлари ўчиб, сумбуланинг оппоқ тонги ёриша бошлаганди. Гаражлар томондаги қалин дарахтзорда қушлар сайрарди.\n– Иштаҳам йўқ! – деди у нонушта тайёрлаётган хотинига. – Машинани бир жойда қолдиргандим, бориб олиб келаман.\nОдатини биладиган хотини унинг ичганини англади ва:\n– Тангрининг паноҳига, яхши бориб келинг! – деди.\nУ машинасини олиб келиб, одатдагидек, қийшиқ ўсган чинор соясида қўйди. Зинадан кўтариларкан, ҳозироқ таппа ташлаб ухлашни орзуларди. Уйига кириши билан диванда ўтирган Нозима Мунисга кўзи тушди. Унинг кўзлари ости салқиб, касалвандники сингари ранги синиқиб, бир кечада чўкиб қолганди.\nЎзига ҳам Нозима Мунис таажжуб билан назар солаётган эди.\n– Ярим тунгача Марат қўйвормади. Ухламадим, шунга кўзингизга ғалати кўриняпман, шекилли? – деди.\n– Палакат, турган жойига ўт тушибдими? – сўради Нозима Мунис. – Ўлгур, бошимга бало бўлмаса гўрга эди.\n– Йўқ! – дея гап бошлаган Баҳромнинг сўзи оғзида қолди.\n– Ҳар тугул, уни жиннихонага жойлаштиргандирсиз?!\n– Йўқ! – деди у. – Маратга бало ҳам урмаган. У соппа-соғ. Кеча аҳволини билиб туриб, қўл силташга кўнглим бўлмади, ҳолидан хабар олмоқчи бўлдим. У сиз билан мени меҳмондорчиликка чақирган экан. Қўйвормади. Ярим кечагача суҳбатлашиб ўтирдик. Бормаганингизга роса хафа бўлди.\n– Нима? – Нозима Мунис ишонқирамади. – Одам бўладиган турқи-таровати йўқ эди-ку!\n– Шамоллаши ўтиб, тузалиб қолипти! – деди Баҳром. – Шахсий шифокори Малакхон муолажа қўллапти. Хавотир оладиган жойи йўқ.\n– Вой ҳаром ўлгур эшак-эй! Ўтакамни ёрай деди! Меҳмон қилмоқчиман, деганди, шумният. Тожик бўлмай ўлгур, қув!\nУ ҳам тун бўйи ухламаганини айтди.\n– Эрталаб уйимга Саидмат Сотти келди, – деганига қараганда, улар тунни меҳмонхонада ўтказгандилар. Унинг йўқлагани сабабини тушунтирди. – Урганчга бугун учмасак бўлмайди. Тезда у ерда ҳам марказни очишимиз керак. Саидмат Соттининг бутун умиди иккаламиздан. Атрофида ивирсиб юриганларнинг ҳеч бирига ишонмайди. Бечора катта юкни елкасига ортмоқлади. Таъзирини еб қолмаса гўрга эди. Сизларни менга Тангри етказди, қўллаб-қувватламаганларингизда, шарманда бўларканман, деяпти!\nУнинг эри билан бир кўрпада ётмаганига неча йиллар бўлганди. Саидмат Соттининг қучоғига киргач, кўзлари кўр бўлди. У қари шоғолни дея ўлишга ҳам тайёр эди. Эркалашлар, силаб-сийпалашлар бечорани жинни этаёзганди. Битириш учун дунёга ўт беришга ҳам тайёр муаммоларини ҳам, унинг билан бирга бўлган дамларда унутаёзган эди, шекилли. У ҳар қандай топшириқни бажаришга шай турарди. Ўйлаб, чамалаб кўрмас, унга барибир эди. Шундай бўлгач, бир нима дейиш фойдасиз эди.\n– Бир одам эплайдиган ишга икковлашиб ташланиб нима қилдик? – деди Баҳром. – Ортиқча сарф-харажат, борди-келдининг кимга кераги бор? Битта ўзингизга чипта сотиб олинг. Қўнғироқ қилиб айтаман, сизни қўналғада кутиб олишади. Ишлар битгач, қайтариб учириб юборишади.\nНозима Мунис бу таклифга рози бўлди. Унинг бу ерда ўта шахсий манфаатлари бор эди. Шуни ҳисобга олган Баҳром аёлнинг монелик билдирмаганидан ичида суюнди. У пул ундириш дардида эди. Баҳром тайинласа, унга бир тийин бермасдилар. Бундан хавотир олмаса ҳам бўларди. Бошқа ёқдан, Бухоро ва Наманган марказлари очилишини Баҳром уюштирганини Саидмат Сотти яхши биларди. Нозима Муниснинг битта ўзи Хоразмда ишни ташкил этса, унинг Саидмат Сотти олдида мавқейи мустаҳкамланарди. У Нозима Муниснинг ҳамма ерда, етарлича дўстлари борлигига ишонарди. Унга худди мана шу керак эди. Назарида, Хоразмда ишни дўндириши кўчиш арафасидаги ғалабасини таъминларди. Барчасини хомхаёл деб ўйлаётган Баҳром эса, ёлғиз қолиб, муаммо хусусида бош қотирмоқчи эди. У Нозима Мунис билан ораларидаги келишувнинг бузулганини биларди. Гаплашиш фойдасиз, талашиш аҳмоқлик эди. Аёл ҳеч нарсани тушунишни хоҳламас, билиб туриб, тан олмасди. Баҳромнинг эса на орқага, на олдинга юрадиган йўли қолганди. Кўчалар боши берк эди, унинг излагани эрк эди… Имкониятлар кўчиш кунининг қанчалик чин-ёлғонлигига боғлиқ бўлиб қолганди. Бир ҳафтадан кейин кўчиш бошланарди. Унинг шу вақт ичида бировнинг кўзига кўринмагани яхшироқ эди. Ғалвирни сувдан кўтарадиган палла яқинлашганди. У эса ҳалигача ҳам нималар бўлаётганига тушунмаётганди. Унинг боши қотган, кимга ишонишини билмасди, ўзининг қўлидан бир иш келмас, эшкакларини йўқотган қайиқ каби оқимга бўйсуниб оқиб борарди…\nМаратнинг соғлигини эшитган Нозима Муниснинг кайфияти кўтарилди. У чипта сотиб олиш учун қўзғаларкан, сумкасидан конверт чиқариб хонтахта устига қўйди.\n– Баҳромжон, бензин пули бермаганимга бир ойдан ўтипди, – деди иймангандек. – Кеча ётиб ўйлаб, уялиб кетдим!\n– Қўналғага олиб бориб қўяман, – деди пулга эътироз билдирмаган Баҳром.\n– Чарчабсиз, ётиб дамингизни олинг, – деди у. – Такси кира қиламан. Ўзи ўн дақиқалик йўл.\nБошқа гаплашадиган гап қолмади.\n– Мени Нозима Мунисдан бошқа биров сўраса, йўқ дейсан! – деди уни кузатиб турган Баҳром хотинига.\nУнинг кўзлари юмилиб кетаётганди. Боши тегирмон тошидек оғир, қовоқлари кўзларининг устига ўпирилиб тушаётгандек эди. У ёстиққа бош қўйиши билан донг қотиб ухлаб қолди.\nХотини уйғотганда шом тушганди. У хотини узатган дастакни қулоғига босди. Нозима Мунис бугунга чипта тополмаганини, азондаги биринчи рейсда учишини айтди.\n– Гаплашиб, қўнғироқ қиламан! – деди Баҳром унга.\nУ ҳаммомга кириб чиқди. Бир пиёла ширин чой ичди. Бироз, ўзига келгач, Урганчга қўнғироқ қилди.\nОғайнисининг бу масаладан яхши хабари бор эди. Шунинг учун иш тўғрисида кўп гапириб ўтирмади. Нозима Мунисни кутиб олиб, яхши меҳмон қилишни илтимос этди ва:\n– Қўлига бир тийин пул берманглар! – деб тайинлади.\nСўнгра Нозима Мунисга қўнғироқ қилиб, ҳаммаси жойидалигини тушунтирди.\n– Тонгда қўналғага олиб чиқиб қўяйинми? – дея сўраганди:\n– Овора бўлманг, Саидмат Сотти олиб чиқиб қўяман деяпти! – деди у.\nЖавобдан у барча ишларни Саидмат Сотти назорат этаётганини англади. Унинг шарти кетиб парти қолган бир аёлни авраётгани бежизга эмасдир, деб ўйлади.\nБир пайтлардаги ҳусни-жамолининг тўққизидан бири қолмаган бир кампирда унинг қанақа эҳтиёжи бўлиши мумкин эди? Дунёдаги энг қимматбаҳо духиларни сепиб, ноёб уст-бошларни кийганида ҳам, унинг туриш-турмушидан қарилик ҳиди уфириб турарди. Бағбағалари осилиб, кўкраклари шалпайиб қолган, қорин териси, қат-қат бўлиб, сон томирлари бўртиб чиққанди. Буни Баҳром ёки атрофдагилар кўрмаса ҳам, Саидмат Сотти кўриб турарди. Асал хаёл қилиб, қиш бўйи панжасини сўрган айиқдек, Нозима Мунисга унинг ёпишишида бир режаси бор эди, албатта. Бу саволга Маратнинг айтганларидан жавоб қидирса Баҳром адашмасди. У айтганидек, фирибгарлар томонидан Нозима Муниснинг юлғичлик нуқтаси этиб танланганлиги бежизга эмасди. Саидмат Сотти мазкур ҳаракати билан балиқларга ташланган тўрларни йиғиштираётганди. Пулларнинг ҳисоб-китобини оладиган вақт етганди.\nНозима Муниснинг бошқаларникига ўхшамайдиган феъл-атвори бор эди. У одамларни ишонтиришни қойиллатарди. Шу учун ҳам у объект қилиб олинганди. Бир қарорга келолмаётган Баҳром подадан олдин чанг чиқаришдан қўрқарди. Бир ҳафта қолганди. Кутса, барчаси ойдинлашарди. Унинг шундан ўзга иложи ҳам йўқ эди.\nНозима Муниснинг ҳисобини йўқотганига ҳам анча бўлганди. Ҳисобини йўқотган одам бошини ҳам йўқотарди. Баҳром унинг олган пулларини ўзича хом чўт қилиб, чалкашиб кетарди. Унинг олганлари тарқатганларига тўғри келмасди. У ҳар сафар ҳисоблаганда, Баҳром дамини ичига ютиб ўтирар, бу ишга аралашмасди.\nНозима Мунис билан Саидмат Соттини ўйлайвериб у чарчади. Чалкаш ва бир-бирига зид фикрлар руҳини эзиб ташлаганди. Хаёлига тундаги воқеалар келди. Махмат Пирриқ, Ивройим Поззиқ ва Қувон сусоқларни ўйлаб, мийиғида кулиб қўйди. Ҳамқишлоқлари бўлмиш бу кимсаларни унинг жини суймасди. Нима учун кеча итни уларни номи билан ҳақоратлади, ўзи ҳам билмасди. Эл орасида Махмат хўран лақаби билан ном қозонган Махмат Пирриқ тиш шифокори эди. Шу баробарида, қўлтиқ остидан қитиқламаса, кулдирмайдиган ҳажвиялар, ёзарди. Ёзганлари ҳар замонда матбуотда эълон ҳам қилинарди. Бугунги кунлардаги сингари совет йилларида ҳам у “Устингиздан ёзаман”, дея одамларни қўрқитмоқчи бўларди. Дўкондорлар, даромадли жойда ишлайдиганлар унга ул-бул чўзиб турардилар. Этагингга нажосат тегса, кесиб ташла, деганларидек, унинг билан тортишишни истамасдилар. Уни кўрганлар етти кўча айланиб ўтардилар. У бундан “мен зўрман” деган хулоса чиқарарди. Текин бўлса, симёғочни ютадиган бу кимса ҳаддан зиёд хўран бўлганлиги учун у ҳақда латифалар ҳам тўқилганди. Шаҳарга кўчиб ўтмасдан олдин у Ёйчилида яшарди. Ўспиринлик чоғларидаги қовун егандаги латифаси, айниқса, эл орасида машҳур эди.\nУ янги ҳосил чиққанда, қовунхўрликка бозорга боради. Унинг қайтиб кетиш учун асраб қўйган йўлкирасидан ташқари қўлида атиги бир рубл пули бўлади.\nҚовун сотаётган чолдан:\n– Тўйиб ейишим учун қанча тўлашим керак? – дея сўрайди у.\n– Қанча пулинг бор? – дея суриштиради уни пулсиз деб ўйлаган чол ҳам.\nУ бир рубли борлигини айтади.\n– Эллик тийинга қовун олсанг, ортиб қолади, – дейди чол.\nУ чолнинг қўлига пулни тутқазади.\n– Мана, бир рубл! – дейди. – Шу пулга тўйгунимча ейман.\n– Бу жуда кўп! – дейди чол. – Эллик тийинга хоҳлаганингча еявер. Сенга биров бир нема деяптими?\nУ кўнмагач, чол унга танлаган қовунини олаверишини айтади. Кўп еса, яримта қовун ейди, деб ўйлайди чол.\nМахмат Пирриқ қовунлар орасидан иккита каттасини саралайди. Чим устида ўтириб, ейишга тушади. Тўрт одам бир бўлиб, икки қовунни еб битира олмаслигига ишонган чол уни томоша қилиб тураверади. У ҳаш-паш дегунча икки қовунни еб битириб, яна қовун сўрайди.\nБуни кўриб, кўзи чиқиб кетай деган чол шарт иккита қовунни унга тутқазади-да:\n– Ма, ол! Нарироқда бўкиб ўл! – дейди.\nБу икки қовунни ҳам паққос туширган мечкай тағин келади.\n– Лафзингизда туринг! Яна битта есам, қорним тўяди! – дейди у.\nЧолнинг атрофидаги деҳқонлар ҳай-ҳайлашиб, уни қувиб соладилар.\nУ бир кун ҳамкасблари билан гаров бойлаб:\n– Қирқ сих шашликни ёки қирқ дона сомсани бир ўтирганда битта ўзим ейман! – дейди.\nХўранлигини биладиган касбдошлари, ҳар на бўлганда ҳам, бунча овқатни ея олмайди, деб ўйлайдилар. Мана мен деган одам ўн сих шашлик ёки ўн сомсадан ортиғини ея олмаслигини чамалаб, унинг сўзларига ишонмайдилар. Уни эргаштириб, Эшон сомсачининг ошхонасига борадилар.\n– Қирқ сомса ёнида ароқ ҳам бўлсинми? – дея сўрайди Эшон сомсачи.\nТўйгунча ароғи ҳам борлигини эшитгач, у хохолаб, қорнини ушлаб кулади.\n– Қирқта эмас, олтмиш сомсани еб, орқасидан янги туғилган чўчқа боласини тирик ютади! – дейди уни кўрган Эшон сомсачи.\nҲамкасблар, Эшон сомсачидан қирқта сомсадан кўра қирқта шашликни нон билан ейиш машаққатлигини эшитгач, Зариф шашликчининг ошхонасига борадилар.\n– Менга барибир! – дейди.\nЎша кун у қирқтамас, эллик бир сих шашликни тўртта нон билан еб, икки ярим литр ароқ ичади!\nМахмат Пирриқ қанчалар хўран бўлмасин, Баҳром у ҳақидаги кўп латифаларни лоф деб ўйларди. Устози Тилак Жўранинг сўзларидан сўнгра, уларда жон борлигига ишонди.


Ҳозирги мураккаб вазиятда спортчилардаги жисмоний ва руҳий ҳолатнинг талаб даражасида бўлиши, шунингдек уларни ҳар томонлама қўллаб-қувватлаш ҳамда келгусидаги республика ҳамда халқаро мусобақаларга тайёргарлаш мақсадида Ўзбекистон қиличбозлик Федерацияси томонидан 2020 йил 10 июль санасидан бошлаб республикамизнинг барча вилоятларидан истиқболли қиличбозларни жалб қилган ҳолда онлайн ўқув-машғулот йиғинлари олиб борилмоқда.\nБундан кўзланган асосий мақсад эса спортчилар эътиборини умумий жисмоний тайёргарлик ҳамда махсус машғулотларга жалб қилишга қаратилган. Мазкур ўқув-тренинг 3та ZООМ платформаси орқали кунига икки марта (эрталаб ва кечки пайт якшанба кунидан ташқари) ҳар хил ёш тоифалари иштирокида ўтказилмоқда.\nАйниқса, энг кичик ёшдаги (2007 йил ва ундан кейин туғилган) қиличбозларимиз машғулотларни жуда катта иштиёқ ва зўр кўтаринки кайфиятда ўтказишмоқда. Бундан ташқари, маҳсус ишлаб чиқилган ҳар кунлик онлайн ЎМЙ режасига мувофиқ федерация шифокорлари, психолог, диетологлар спортчилар билан турли фойдали ва қизиқарли мавзуларда видео семинарлар ўтказишмоқда.\nШу билан бир қаторда ҳозирги кунда қиличбозларнинг машғулотдан ташқари бўш вақтларини мазмунли ва самарали ўтказиш мақсадида улар учун алоҳида онлайн дарс – инглиз тили сабоқлари бериб борилмоқда.\nЁш спортчиларимизни гўзаллик – нафосат олами билан ошно этиш мақсадида махсус тасвирий санъат дарси, яъни расм чизиш тўгараги ҳам ташкил этилган. Шунингдек, спортчиларнинг маънавий-маърифий тарбиясига бағишланган ватанпарварлик мавзуси доирасида махсус видео семинар ҳам олиб борилмоқда. Ўзбекистон қиличбозлари барча юртдошларимизни карантин қоидаларига қатъий риоя қилишга чорлайди.\nАзиз дўстлар, спорт ва жисмоний машқлар билан мунтазам шуғулланинг. Биз, албатта, коронавирусни биргаликда енгамиз!\nЎзҚФ Матбуот хизмати


«2 та машинамни ҳайдаб қочиб, қириб келди». Мадина Мухторова ўғлининг калтакланиши сабабларини айтди (видео) - 9 Января 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\niphone, ptencikuob, Patrioteaq, Patriotulb, Servicesrg, Servicehci, lightroomnok, Servicekgu, Servicezcz, dolbzilla\nГлавная » 2020 » Январь » 9 » «2 та машинамни ҳайдаб қочиб, қириб келди». Мадина Мухторова ўғлининг калтакланиши сабабларини айтди (видео)\nАктриса Мадина Мухторованинг бир ўғли бошқа ўғли томонидан калтакланиши ҳолати сўнгги кунларда энг кўп муҳокама қилинган мавзу бўлди.\nУшбу ҳолат юзасидан 4 январь куни Юнусобод тумани ИИБ ФМБда журналист ва блогерлар учун брифинг ташкил этилди. Брифингда актриса Мадина Мухторова иштирок этди ҳамда кенг жамоатчиликни қизиқтирган кўплаб саволларга жавоб берди. Хусусан, у ўғлини ўзи ургани, она сифатида бунга ҳаққи борлигини айтди.\nТадбирда Юнусобод тумани прокурори Ҳабибулла Мирсоатов 13 ёшли боланинг калтакланиши ҳолати юзасидан жиноят иши очилганини айтиб ўтди. Шунингдек Юнусобод тумани ҳокимлиги васийлик ва ҳомийлик органи мутахассиси Мухлиса Қосимова Мадина Мухторова оналик ҳуқуқидан маҳрум этилиши мумкинлигини таъкидлаб ўтди.\nҲолат юзасидан қатор маълумот берилганига қарамай, айрим саволлар очиқ қолаётган эди. «Калтакланган болани видеога олиб, интернетга тарқатишдан мақсад нима эди?», «13 ёшли бола шу даражада калтакланишга лойиқ қандай айб иш қилган эди?», «Бола иккинчи видеомурожаатида гримда эканлигини айтганди. Агар у ростан ҳам калтакланган бўлса, грим қилишдан мақсад нима эди?». Шу каби саволларга жавоб олиш мақсадида блогер Шуҳрат Мусаев Мадина Мухторова хонадонига ташриф буюрди.\nСуҳбат чоғида Мадина Мухторова 13 ёшли ўғлининг нима сабабдан калтакланганига аниқлик киритади.\n«Менга олинган машиналарни ҳайдаб чиқиб кетадиган одат чиқарди. Бир марта қириб келди, акаларига иш орттирди. Яхши гап билан тушунтирдик, тушунмади. Иккинчи машинамни катта трассага ҳайдаб чиқиб кетди. Шу сабабли ҳозир машинасиз қолдим. Ҳозир жамоат транспортида юрибман. Кечки пайт қаерга кетаётганини айтмай чиқиб кетадиган одат чиқарди. Велосипедларини ҳайдаб чиқиб, велосипедсиз қайтади. Қани велосипединг, деб сўрасам телефонга алмаштириб юбордим, дейди. Шу даражага етдики, бунга менинг кучим етмай қолди.\nКелинимдан ўғлимдан буни тарбиялашга ёрдам беришини сўрадим. Катта ўғлим жудаям қаттиққўл. Бунинг қилган ишларини катта ўғлимдан яшириш мақсадида жароҳатларини бўрттириб кўрсатиб, ‘мана қилган ишига яраша жазо олди’ деб кўрсатиш учун урган жойларимизга яна грим қилиб, видеога олиб акасига жўнатмоқчи эдим. Тарқатиш ниятим йўқ эди», — дейди актриса.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Ko'rganlar:: 30 | Добавил: www.horazm.net | Рейтинг: 0.0/0


ТАБИАТНИНГ ЎЗИ ТАБИБ — Боғот садоси\nAdministrator/ Май 7, 2019/ Инсон ва табиат/ 0 comments\nСавол: Инсон дори-дармонлардан ташқари халқ табобати ёки Пайғамбаримиз (С.А.В) буюрган амаллар асосида қандай қилиб ўз танасининг яшовчанлик қобилиятини мустаҳкамлаши мумкин? Шу ҳақда қисқача маълумот берсангиз.\nМузаффар Раҳимов, Қораёнтоқ қишлоғи.\nЖавоб: — Бу ҳозирги кунда кўпчиликни ўйлантирувчи саволдир. Таъкидлаш жоизки, фармацевтика соҳасидаги улкан ютуқларга қарамай, шу бугунгача инсон иммунитетини тубдан ошира оладиган «мўъжизавий дори» ҳануз яратилмади. Шундай экан мустаҳкам соғлиқ учун динимиз Исломга, қолаверса Пайғамбаримиз (С.А.В) суннатларига мурожаат қилиш асло зиён қилмайди.\nТаҳорат — саломатликка эришиш учун жуда осон йўл. Таҳорат билан юрган кишининг юрак-қон-томир касалликларига рўбарў келмаслиги фанда ўз исботини аллақачон топган. Совуқ сув билан қилинган таҳорат чиниқишда ёрдам берса, оғиз бўшлиғи ва бурунни доимий чайиб юриш турли инфекцияларнинг олдини олади. Қисқаси, асл мукаммаллик оддийликдадир.\nЗанжабил антибактериал, антимикроб, антисептик хусусиятларга эга. Бу хушбўй неъмат С ва В витаминларига бой. Таркибидаги ретинол моддаси инсон организмидаги янги ҳужайраларнинг фаол тикланишини таъминлайди.\nАсал Қурҳони Каримда инсонлар учун берилган неъмат эканлиги алоҳида таъкидланган. Айтиш жоизки, асалнинг кимёвий таркиби билан инсон қони бир-бирига ниҳоятда ўхшаш. Бизнинг қонимизда 24 та элемент мавжуд бўлса, асалда бу кўрсаткич 22 тани ташкил этади.\nЗамонавий текширувлардан маълумки, қора седана ошқозон-ичак трактини яхшилайди, инсон иммун тизимини фаоллаштиради. Седана ёғи кўп турдаги касаллик қўзғатувчи бактерияларни йўқотиб, қондаги холестерин миқдорини камайтиради, шунингдек, ўт ҳайдовчи восита ҳисобланади. Бир муборак ҳадисда: «Қора седана ўлимдан бошқа дардга даводир», дейилган.\nХельба уруғи шамоллашдан, иситмадан, вирусли инфекция асоратларидан қутулишда ёрдам беради. Мазкур ўсимлик юмшатувчи хусусиятга эгалиги боис балғам кўчирувчи восита ҳисобланади.\nУнутманг, иммунитетни оширишда турли хил дориларни қабул қилавериш ярамайди. Табиий неъматлар истеъмоли дарддан фориғ бўлишда айни муддаодир.\n«Тавал бобо» масжиди имом-хатиби,\nК.Илёсов, «Исмоилшайх бобо» масжиди имом-хатиби.\n← ПЕНСИЯ ОЛИШДА ИМТИЁЗЛАР НОҚОНУНИЙ ИШ — КЕЛТИРАР ТАШВИШ →